
D 
urante tratamento di e caso Avestruz e siman aki, a 
concentra riba un tereno riba Sasaki otorga na un di 
e acusadonan den e caso aki, esta Maria L. Arends (Leon- 
cita). E ta e persona doño di e compañía Elanath, cu taba- 
ta propietario di e tereno. 
Den e tratamento di e siman aki a papia riba e rol di cada 
un di e acusadonan den e caso aki, cuminsando na e 
minister di e tempo ey Benny Sevinger, sigui pa su coordi- 
nador, secretaria, funcionarionan cu a procesa e papelnan 
y esnan beneficia. 


Den e caso specifico aki a bay riba e tereno cu e acusado 
Leoncita Arends, kende no a contribui mucho cu e proceso 
pa contesta preguntanan tabata esun beneficia cu un 
tereno grandi. Cuestiona den e caso aki ta cu el a yega na 
oficina di e Minister y a haya ayudo di un consehero di e 
mandatario en cuestion pa traha un carta y cu e minister 
a firma despues cu e no tin problema pa otorgue e tereno. 
A cuestiona e forma di proceder aki cu na Hulanda no por 
haci algo asina, di acudi na un minister pa ayudo y haya 
esaki tambe. 


No solamente e momento ey a haya un contesta rapido 
di e minister, pero tin dos otro aspecto mas cu Hues a 
cuestiona. Esta cu Arends a haya e tereno hopi lihe pero 
tambe a bende, of a bende e compania doño di e tereno, 
hopi lihe tambe. Pa esaki a haya un suma grandi di placa. 
E otro punto cuestiona ta e rol di yiu di Arends nombra 
como director di e compania, mientras cu durante trata- 
mento di e caso a sinti cu e no tabata sa nada di opera- 
cion di e compania. Esaki a lanta e duda si di berdad e 
tabata director of tabata un camuflahe. 


Pa yega na un miho bista di e situacion, Hues a haci 
pregunta con e procedura pa haya e tereno a tuma luga, 
si esaki a bay riba ordo di e minister of ta DIP indepen- 
dientemente di e “conseho” di minister a tuma un deci- 
sion, si ta berdad ta e acusado Reina Richardson tabata 
maneha Elanath of Arends, si ta berdad e procedura cu a 
sigui pa “bende e tereno” (e compania) tabata uno limpi 
y legal. 
Hues tabatin hopi pregunta na cada un di e acusadonan 
presente den Corte. Tratamento di e caso awo ta sigui 
den luna di november. 


Hues yena di pregunta 
riba caso Avestruz 

D 
en e portal Cronicas del Caribe, a keda publica un arti- 
culo interesante den cual ta menciona nomber di Aru- 
ba. E ta forma parti di e dossier di acusacion presenta na 
Merca. Eyden ta menciona con e crudo Venezolano ta wor- 
do hinca den mercado intenacional, evadiendo e sancionnan 
na Merca. 
E ta e acusacion entrega na corte den luna di september y 
den cual ta revela cualnan ta e maniobranan, pa bis’e di un 
forma, uza door di aliadonan di e regimen di Nicolas Maduro 
pa pone e crudo di e pais aki na otro paisnan. Esaki pa evita 
sancionnan impone door di Departamentonan di Finanza. 
E acusadonan den e caso aki ta e Rusonan Yury Orekhov; 
Svetlana Kuzurgazheva, alias Lana Neumann; Artem Uss; 
Timofey Telegin y Sergey Tulyakov; e Spaño Juan Fernando 
Serrano Ponce y e Venezolano Juan Carlos Soto. 


Orekhov mes ta biba na Dubai y Alemania. Eynan e ta CEO 
di e compania Nord-Deutsche Industrieanlagenbau GmbH. 
Anteriormente, el a traha pa un compleho di produccion di 
aluminio na Rusia, controla pa un oligarca sancionado pa 
Departamento di Finanza. 
Aunke e acusacion no ta specifica su nomber, Voz de América 
a identific’e como Oleg Deripaska, fundador di Rusal, kende 
ta enfrenta un acusacion particular. E acusacionnan ta sugeri 
cu Orekhov ta actua como representante di e interesnan di 
e magnate ey. 
Ta señala e grupo di Orekhov di labamento di placa proce- 
dente di benta internacional di benta internacional di semi- 
conductornan y parti electronica pa la aviacion militar Ruso, 
e igualmente di cargamento di crudo Venezolano. 
Pa loke ta e material hidrocarburo, segun e acusacion e prin- 


cipal gestor ddi e operacionnan na Venezuela tabata Juan 
Carlos Soto, un negociador internacional di materianan 
prima. E ta un persona hopi cerca di Gobierno di Nicolas 
Maduro, di hopi influencia na Venezuela y cerca di e vice 
presidente. 
Orekhov a base di su contacto a logra di saca un carga- 
mento di crudo Venezolano na Asia y Rusia. Na februari el a 
entrega mas di 611 mil bari na un compania grandi Chines, 
por media di un intermediario na Singapur. 


Ora cu e cargamento sali, no por tin naa cu ta menciona 
Venezuela. Den e papelnan di operacion di e carganan 
manda di Colombia, no ta menciona esaki. Ta falsifica e dato 
riba e presencia di e crudonan den e barconan. Nan ta bisa 
cu ta trata di alimento. Pa gaña e companianan di seguro di 
barco, Orekhov tabata duna instruccion na su complicenan 
pa sconde e rutanan di nabegacion, y ta paga e señalnan di 
GPS. 


Asina cu nan bandona awa teritorial Venezolano, e GPS ta 
wordo paga. Den e actualisacionnan den MarineTraffic, por 
mira cu e barco (tankero) ta sigui eynan pero asina cu e 
satelite haci un actualisacion no ta mira e barco, te ora cu 
e yega Aruba, por a scucha den un combersacion entre e 
Ruso y un di su trahadonan. E procedura aki ta uza pa tur e 
barconan cu ta sali di e refineria Amuay, na Falcon. 
Den intento pa sconde e berdadero origen di e crudo, e inte- 
grantenan ta pone un nomber di reemplaso pa Venezuela: 
Disneylandia. Y ta pone cu e tankero ta transporte boonchi 
berde y aros. 
Pues un caso cu lo bira hopi interesante. 


Segun investigacion andando 


Nabega di Falcon pa Aruba con GPS paga ta 
e maniobra di tankeronan pa evita sospecho 


D 
iamars anochi algo prome cu 7’or polis a bay altura di 
Wayaca Falls, unda a sosode un accidente entre auto cu 
brommer. Na yegada di polis nan a constata cu e accidente a 
sosode ariba e via cu ta dirigi su mes pa rotonde di Mahuma. 
Den e accidente ningun persona a resulta herida, danki Dios. 
E vehiculo envolvi tawata un Kia Rio maneha pa un dama y 
un Harley Davidson. Manehando di e brommer a sali unica- 
mente cu un rasca di e accidente. Segun nos a compronde, 
e brommer lo a bay purba pasa pero lo no a logra, y a dal 
patras di e Kia, pa despues sigui lastra bay ariba. 


Ambulance a presenta y e Paramediconan a papia cu esnan 
envolvi y a evalua si nan tawata mester di atencion medico 
si of no. 
Trafico a pega pa un rato, te ora cu polis a dicidi di cera e 
rotonde di Airport direccion pariba. 


Kia Rio y Harley Davidson envolvi 
den accidente ariba Green Corridor 

P 
rome Minister Evelyn Wever Croes 
diabierna ultimo a mustra cu ta di 
gradici Dios cu su gobierno no a haya 
un ‘aanwijzing’ y cu tabata un dia cu 
pais Aruba mester a celebra pa moti- 
bo cu si esaki a bira realidad, lo no ta 
su persona of Minister Xiomara Madu- 
ro, lo a sufri e consecuencianan pero 
ta cada ciudadano lo a sufri e peso di 
e medida aki. 


E prome mandatario a enfatisa cu prin- 
cipalmente e grupo mas vulnerabel 
den comunidad, lo tabata esunnan cu 
mas lo a wordo perhudica tratando na 
desminui e rol negativo di su propio 
gobierno den henter e desaroyonan 
aki. 


Ta for di 2018 tin un desaroyo aki na 
Aruba, cu e dos gobiernonan encabesa 
pa partido MEP di Evelyn Wever Croes, 
a bin ta sutando pueblo cu medida 
y pandemia y e crisis petrolero no a 
yuda mucho den esaki y un aanwijzing 
kisas lo a haci e situacion ainda mas 
pio pero sin e aanwijzing, no tin sigu- 
ransa pa pueblo na e momentonan aki, 
cu e presion financiero ta mas facil pa 
absorba. 


Segun Prome Minister, su gobierno ta 
trahando pa yega surplusnan palabra 
cu Hulanda den presupuesto 2023 
pero na mes momento a mustra tambe 
cu e presupuesto aki ta entrega na 
Parlamento c’un deficit di 0.5% pero 
cu ya caba ehercicionan haci, ta must- 
rando cu na e momentonan aki un 
“balanced budget” ta alcansabel y cu 
tur esfuerso ta ser haci pa continua y 
pa “otro aña”, convertil esaki den un 
surplus. 


Lo no ta facil segun e prome manda- 
tario, e lo tiun su retonan pero su 
gobierno lo traha duro pa logra e 
surplus cu ta wordo exigi. Pues esaki 
ta e “plan” di gobierno segun Prome 
Minister Evelyn Wever Croes den un 
comunicado di prensa emiti diabierna 
ultimo. 


OTRO LENGUAHE 
Sinembargo un biaha mas por ripara 
cu Prome Minister di Aruba ta papi- 
ando un otro tipo di lenguahe cu 
gobierno Hulandes, ta bolbe pa di 
tantisimo bes, duna un otro nifica- 
cion na loke RMR a anuncia diabierna 
ultimo na momento cu a informa gobi- 
erno di Evelyn, cu lo no duna 
un ‘aanwijzing.’ 


No tin duda loke Secretario 
di 
Estado 
Alexandra 
van 
Huffelen a informa Conseho di 
Minister di Reino, riba e situ- 
acion di Aruba y loke tin cu 
wordo haci ta bon cla den e 
carta cu Evelyn a ricibi diabi- 
erna ultimo. 


“Omdat Aruba het afgesproken 
maximaal toegestane tekort 
haalt, wordt in de brief niet 
nader ingegaan op de zien- 


swijze van Aruba op het CAft-advies. 
Wel is in de brief opgenomen dat u de 
overwegingen van Aruba in hun zien- 
swijze niet overneemt. 


Tenzij Aruba in 2023 weer een beroep 
doet op artikel 23 LAft (en de RMR dit 
steunt), geldt in principe het systeem 
van het tweede Protocol weer in 2023. 
Zoals het zich nu laat aanzien is er dan 
GEEN SPRAKE MEER van een systeem 
met een DYNAMISCHE NORM voor 
het toegestane financieringstekort en 
moet Aruba een overschot van 1% 
realiseren.” 


Cu gabinete Wever Croes no a ricibi 
un aanwijzing caba, ta pa motibo cu 
a duna gobierno un oportunidad pa 
un asina yama “zienswijze” pa loke ta 
consehonan di CAft, cu Aruba tabatin 
dificultad pa ehecuta. 


Den 
bon 
Hulandes, 
e 
departa- 
mento 
di 
“Directoraat-Generaal 
Koninkrijksrelaties” esta DGKR, a 
conseha tanto van Huffelen como RMR 
cu ya no mester atende e remarcanan 
aki di Aruba den ningun decision mas. 


Na mes momento Prome Minister 
Wever Croes a ricibi un mensahe bon 
cla ldi RMR relaciona cu presupuesto 
2023 caminda bon cla a ser mustra cu 
NO tin discusion mas riba normanan 
riba cual gabinete Wever Croes II a 
defende su mes, pues Aruba mester 
realisa un surplus di 1% y esaki 
mester ta den presupuesto 2023 pa 
luna di Januari caba. 


Pues e posibilidad ta grandi cu gabi- 
nete Wever Croes II lo por haya ainda 
un aanwijzing pa fin di aña ainda si no 
presenta un presupuesto 2023 cu ta 
cumpli cu palabracionnan haci. 


Gabinete Wever Croes II por recibi 
“aanwijzing” bou di Kerstboom 

U 
n alivio grandi pa gabinete Wever Croes II siman pasa ora cu 
RMR no a impone un “aanwijzing” manera cu CAft a sugeri 
pa haci tres luna atras y esaki a bira posibel despues cu gobierno 
a trece cambionan den presupuesto 2022 pa cumpli cu normanan 
stipula anteriormente. 
Apesar di e bon noticia aki pa gabinete MEP-RAIZ, por a sinti cu 
e alegria den seno di gobierno no tabata asina grandi, ya cu real- 
mente loke a ser gana cu e decision di RMR diabierna ultimo, ta un 
tiki mas tempo, un tipo mas espacio pa trata di cumpli cu cambionan 
cu a wordo acepta y priminti di lo wordo ehecuta. 
Ta un hecho cu pa varios luna caba, casi henter 2022, cu gabinete 
Wever Croes II no a bin ta cumpliendo cu loke a wordo palabra cu 
Hulanda, no a sigui conseho y recomendacionnan di CAft, cu ta e 
comision di supervision financiero, pero a insisti pa sigui un maneho 
cu lo bay sigui crea mas problema pa pueblo di Aruba. 
Notabel tabata cu den tur seno tanto comercial y priva, e desaroyo 
di aanwijzing a mustra un crecemento substancial den skepticismo 
cu ta biba den comunidad na e momentonan aki, ya cu pa practi- 
camente mayoria di gremionan, bienestar di e pais no a bay dilanti 
diabierna ultimo, al contrario, ta reina e sentimento cu pueblo bay 
Sali ainda mas perhudica cu ya tabata e caso caba. 
Pueblo a keda man bashi cu e decision cu RMR a tuma ya cu ningun 
caminda sea gobiernodi Aruba mes, of Conseho di Minister di Reino 
of CAft, ta menciona un caminda di un decision cu lo alivia e peso 
financiero grandi cu ta afectando mayoria di famia aki na Aruba. 


Al contrario ya cu analisando loke RMR a pone den su carta pa 
Prome Minister Evelyn Wever Croes, ta cu den cuestion di algun luna, 
anticipando cu esaki mester ta pa dia prome di Januari di 2023, un 
concepto nobo, un concepto coregi di presupuesto 2023, mester 
wordo entrega na Parlamento, na Raad Advies y CAft caminda ta 
confirma cu gabinete Wever Croes, a cumpli cu tur norma stipula 
“letterlijk” pues sin desviacion den e presupuesto aki. 
Un situacion cu Prome Minister caba a comenta diabierna ultimo cu 
lo ta un tarea hopi dificil y conociendo e historia di e maneho finan- 
ciero di su dos gobiernonan, ta practicamente sigur cu gobierno lo 
no cumpli cu e obligacionnan aki. 


Practicamente e solucion pa Prome Minister na e momentonan aki 
y mirando contenido di e carta cu el a ricibi for di RMR, no tin otro 
solucion pa su gobierno, cu entrega di poder bek na Gobernador pa 
e ora determina kico lo tin cu bay pasa. 
Den mesun carta aki, a ser poni bon cla cu LO NO tuma na consid- 
eracion ningun argumento mas di gabinete Wever Croes II pa e 
cambionan cu mester wordo inclui den presupuesto supletorio 2022 
y den e concepto di presupuesto 2023 cu ainda no a ser trata pa 
Parlamento, ya cu e concepto no tabata uno completo y realistico. 
Retiro di gabinete Wever Croes II lo por habri caminda pa un serie 
di dialogo y negociacion nobo pa Aruba, buscando na yega na 
palabracionnan serio y aceptabel, argumentonan cu e actual gobi- 
erno ya no por uza pa su propio falta di seriedad y responsabilidad 
demostra ultimo cinco aña. 
Na e momentonan aki no tin otro solucion pa pueblo, ya cu e situ- 
acion actual no tin espacio pa e actual gobierno brinda pueblo e 
alivio cu tanto pueblo tin mester a corto plazo. 


No tin ‘aanwijzing’ pero skepticismo a 
crece contra un gobierno sin solucion 


Retiro di gabinete unico solucion 

S 
imposio “The Restauration of the Common Good” or- 
ganisa pa Fundacion Digna Lacle Herrera, Plataforma Ho- 
benan Profesional y Fraccion di AVP, a inspira un marco di ref- 
erencia fuerte pa nos comunidad tin como guia pa maneha te- 
manan hopi profundo. 
Un aspecto cu a resalta n’e symposium ta e hecho cu varios 
lider spiritual prominente den nos sociedad a entavitisa e nece- 
sidad pa nos comunidad social y politico reconecta cu locual 
cu ta uni nos; E BON COMUN! 
Lidernan spiritual Pastor Calix Ashby, Domi Peter Hazenoot 
y Pastor Jairo Maduro tabata oradornan invita pa duna un 
contribucion na e simposio dunado un dimension profundo na 
e tema di; E Bon Comun. 


Pastor Calix Ashby a enfatisa e importancia di E Bon Comun 
como un guia moral pa nos comunidad, e la comparti un 
mensahe cu a cautiva e atencion di e audiencia; 


“E Bon Comun ta crea e condicionnan necesario pa tur 
ciudadano por florece, y esaki no ta un ideal utopista. E 
Bon Comun ta promove dignidad humano, relacionnan sano, 
participacion genuino y bon administracion di recursonan. 
Atendiendo nos mes na e Bon Comun ta garantisa un desa- 
royo cu ta inclui tur hende y no ta laga niun hende keda atras” 


Pastor Calix Ashby a anima nos comunidad pa mira cu den e 
bon comun tin un responsabilidad moral y etico pa tur sector 
y e ciudadnan. E ta un responsabilidad comparti cu cada un di 
nos tin pa por realisa e restauracion di e Bon Comun. 
Domi Peter Hazenoot di e Kerki Protestant di Piedra Plat a sigui 
construi ariba e base cu a wordo estableci ariba e tema di E Bon 
Comun. Cu un lectura centra ariba e origen di e Bon Comun e 
a delinea e responsabilidad y e solidaridad comunitario. Domi 
Peter Hazenoot a recorda nos cu pa realisa E Bon Comun e ta 
bay rekeri un esfuerso colectivo den cual famianan, congrega- 
cionnan, clubnan, fundacionnan mester contribui pa nos 
comunidad por florece. Nos mester recoge for di nos sentido 
di amor prohimo e curason pa cuida esnan mas vulnerable den 


nos comunidad. 


Domi Peter Hazenoot a describi con E Bon Comun ta conduci 
cu condicionnan social ta wordo crea, pa asina abilita nos 
ciudadanonan pa nan por florece y cumpli cu nan proposito 
aki na mundo. Dominee Peter Hazenoot a recorda nos cu e 
concepto di sirbi E Bon Comun conoce un trayectorio largo 
di historia, y ta inspira pa e eciclyca “Rerum Novarum” cu a 
establece normanan pa guia un comunidad pa asina nan por 
ta mas harmonioso, prospero y solidario cu otro. Respet pa e 
dignidad humano ta central den esaki. 
Pa clausura y corona e anochi di simposio; Pastor Jairo Maduro 
a dirigi un lectura den un forma autentico y original. Un 
mensahe confrontativo cu ta reta cada un di nos pa reflexiona 
ariba nos propio estilo di bida. Pastor Jairo Maduro a enfatisa 
cu Creador e crea humanidad pa nos convivi un cu otro. 


E ta importante pa nos instrui nos generacion nobo den 
convivencia, den amor pa prohimo y solidaridad. E Bon Comun 
ta exigi Gobernante cu ta pa reconoce e dignidad di cada ser 
humano y ta pone como prioridad sirbi un comunidad den su 
totalidad. No pa algun, of pa un sector, pero pa tur. 


Pa e meta di simposio, establece e tema di Bon Comun, den 
un forma mas amplio cu unicamente como un punto referencia 
pa politica e lidernan spiritual a contribui grandemente cu nan 
lectura pa ilustra e rol colectivo di cada sector di comunidad 
den aspira y traha pa realisa e bon comun. 


E lider di AVP mr. Mike Eman a keda hopi gradicido pa profundi- 
sacion aki realisa pa e lecturanan di e lidernan spiritual. E Bon 
Comun mester ta pa nos e compas moral pa un politica di 
speransa y den esey unificacion di nos pueblo tras di un meta 
comun ta urgentemente necesario, Eman a enfatisa. E Bon 
Comun mester ta algo cu nos tur ta mira y sinti su necesidad 
como guia y como meta Eman a conclui. 


Lidernan Spiritual na Simposium: 


Bon comun como 
un luz di guia 

A 
yera mainta durante conferencia di 
prensa di gobierno, Minister Glen- 
bert Croes a elabora riba e aumento dras- 
tico di awa y coriente pa cu recibonan di 
luna di September. Segun Minister Croes 
ta splica, e aumentonan aki a tuma luga, 
na nan parecer, contra e aprobacion di 
gobierno di Aruba. Gobierno a aproba un 
aumento riba e tarifa di awa y coriente di 
24%, pero a resulta cu hopi famianan a 
haya recibonan cu un aumento di 50% of 
mas. 


P’e motibo aki, Minister di Energia, sr 
Glenbert Croes a pidi e companianan 
estatal pa traha riba un investigacion di 
kico por a bay robes cu tin recibonan cu a 
subi drasticamente. 


Pa Gobierno di Aruba e ta hopi importante 
di por yuda e compani- 
anan estatal sali for di 
e problemanan finan- 
ciero cu nan ta aden, 
pero e solucion mester 
ta un cu pueblo por 
carga. E impacto di e 
subida di awa y cori- 
ente riba comunidad 
tabata grandi. Minister 
Croes a expresa cu 
tin un indicacion caba 
di kico por a bay fout 
pasobra 
cu 
no 
tin 
hustificacion 
pa 
e 
aumento drastico aki. 
Gobierno ta den espera 
di e resultado pa cu e 
coreccion di prijs di 
awa y coriente e siman 
aki, pa asina e compa- 
nianan estatal efectua 
e coreccionnan nece- 
sario prome cu e pago 
di 14 di November. 


Minister Glenbert Croes: 


Companianan estatal, WEB, Utilities y Elmar ta 
investigando e aumento drastico di awa y coriente 


“Lo bin un coreccion prome cu e pago di 14 di November” 

C 
omo parti di un accion di recorte, 
FSMA Respaldo lo cera entrante 1 no- 
vember e departamento di estadia (Verbli- 
jf). E motibo principal pa esaki ta cu Res- 
paldo ta enfoca su mes riba cuido di salud 
mental specialisa (Specialistische GGz), y 
e funcion residencial cu e departamento 
aki tin no ta forma parti di esaki. No ob- 
stante, Respaldo lo sigui brinda e cuido 
(specialisa) necesario pa e grupo di clien- 
te aki. 
A comparti e informacion aki cu e clien- 
tenan y nan famia desde juli di e aña aki 
caba. 


E departamento di estadia (Verblijf) ta 
forma parti di e Clinica Respaldo (antes 
conoci como PAAZ). E departamento 
aki tin capacidad maximo pa 21 cliente. 
Mayoria cliente ta vulnerabel y debi na 
nan trastorno/enfermedad combina cu 
nan capacidad financiero limita, tin poco 
perspectiva pa biba independiente. Aparte 
di provee e cuido specialisa, e departa- 
mento aki tin tambe un funcion residen- 
cial pa e clientenan aki. Sinembargo, pa 
e calidad di bida general ta mas sano pa 


laga e grupo di cliente aki biba mas integra 
den sociedad, en bes di den un ambiente 
di hospital. Den pasado a purba dos biaha 
caba pa efectua e cambio caba (na 2019 y 
tambe den tempo di PAAZ), pero lastima- 
mente sin exito. 


Desaroyonan recien na Aruba den area 
di cuido di salud mental a conduci cu e 
cuido di salud mental ta dividi den cuido 
di salud mental basico (Basis GGz) y cuido 
di salud mental specialisa (Specialistische 
GGz). Fundacion Hunto, cu recientemente 
ta estableci, lo centra su mes riba GGz 
basico, y Respaldo lo ofrece su servicio 
medico den e GGz specialisa. 
E servicio di residencia pa e grupo di cliente 
di estadia (Verblijf) no ta cay bou di e 
servicio medico specialisa, pero mas bien 
bou di un residencia protehi (beschermd 
woonvorm). 


Banda di e desaroyonan aki tin e necesidad 
pa haci recorte substancial na Respaldo. 
Entre otro, e reduccion di e 5.5% cu Land 
Aruba a impone via AZV riba tur proveedo 
di cuido medico, e caso di Apelacion cu 
Respaldo a perde recientemente 
contra AZV, e necesidad pa paga 
e debe actual na Dr. Horacio 
Oduber Hospital lihe y inflacion, a 
conduci cu Respaldo mester reor- 
ganisa na un manera responsabel 
y corta gasto pa keda financiera- 
mente sano. 


E ultimo dos añanan internamente 
ya a tuma diferente medida cu e 
meta pa economisa: a corta riba 
personal, a corta riba condicion 
di trabou primario y secundario 
y no a yena vacaturanan pa 
personal medico. Ademas, a corta 
riba training, huur y riba diferente 
gasto di maneho general. 
  
E ceramento di e departamento 
residencial aki lo conduci na 
un recorte y uzo mas eficiente 
di recurso. Recurso cu por uza 


pa engrandece e acceso na Respaldo 
como proveedor di cuido di salud mental 
specialisa. 


Desde maart 2022 Respaldo ta den dialogo 
cu gobierno y AZV tocante e asunto aki 
y desde juli a envolve e clientenan y nan 
famia. Respaldo ta consciente cu esaki 
ta un decision drastico pa tanto e cliente 
como pa su famia, pasobra despues di 
prome di november, pa hopi caso lo no tin 
un luga adecua di biba disponibel ainda. 
E famianan a wordo informa cu Gobierno 
ta na altura di e situacion aki y cu Minister 
encarga ta bezig pa yega na un solucion 
adecua. 


Desde e tempo ey Respaldo a keda den 
contacto cu e clientenan y nan famia 
regularmente na manera consultativo pa 
busca otro posibilidad residencial provi- 
sional pa cada cliente. E famianan tin y ta 
sinti un responsabilidad pisa pa cu esaki, 
locual siguramente no ta subestima. No 
obstante, mayoria di cliente cu ta bay 
bandona e departamento Verblijf a wordo 
registra cerca e FACT-team di Respaldo, 
cu ta ofrece cuido specialisa ambula- 
torio, pues ta bay na unda e cliente mes 
ta residencia. 


Pa tene e departamento residencial habri 
te dia di awe tabatin efecto negativo riba 
e servicio di cuido pa Aruba. Debi na falta 
di personal door cu no a yena vacatura 
na e departamentonan pa cuido urgente, 
e cantidad di luga pa admision urgente 
ta severamente limita. Pues, mester tene 
na consideracion e riesgonan di sigur- 
idad asocia pa e cliente mes, e co-cliente, 
como tambe e personal. Esaki kiermen cu 
ciudadanonan cu un necesidad di cuido 
agudo/urgente y tin biaha cu por ta pelig- 
roso, no semper por keda admiti. Respaldo 
ta consciente cu e incapacidad di no por 
admiti e casonan urgente tambe por causa 
peliger pa e siguridad den nos sociedad. 


Teniendo cuenta cu tur e argumentonan 
menciona ariba, encuanto e organisacion 
di e cuido di salud mental completo na 
Aruba y tambe e necesidad pa soluciona 
e situacion financiero urgente, Respaldo 
no ta wak niun otro solucion cu pa cera e 
departamento di Verblijf.. Esaki pa garan- 
tisa e existencia continuo di Respaldo y e 
cuido specialisa di salud mental pa Aruba. 


Respaldo ta informa: 


E motibonan tras e ceramento 
di e departamento di Verblijf 

D 
ialuna anochi algo pasa di 11’or bomb- 
eronan na Post Oscar cu ta Kazerne di 
Brandweer na Sabana Berde a scucha un 
zonido duro. A resulta cu dos auto a boks, un 
Ford pick up y Honda. 
Nan a sali cu e Materiaalwagen y a pone esaki 
di un manera ariba e caminda pa hende sa cu 
tin un accidente, wardando polis y ambulance.  
Casa di e chauffeur di e pickup ta esun cu a 
resulta herida y tawata tin mester di aten- 
cion medico. Na yegada di ambulance y 
Paramediconan a papia cu ne un rato y 
despues nan a opta pa bay cu e señora na 
Hospital.  
Falta di dunamento di preferencia y tambe 
“take chance” a hunga un rol den e accidente 
aki, unda cu tin bastante daño material tambe. 


Señora herida den accidente dialuna anochi 


D 
ialuna anochi polis 
a bay poco pura un 
bar den Playa, debi cu 
un persona lo a bira hopi 
malo. Berdad na yega- 
da polisnan a compro- 
nde cu lo tawata trata di 
un cabayero cu lo a cum- 
insa sinti su mes basta 
malo, y no tawata sinti 
parti di su curpa. E hen- 
denan den e luga a pone 
sinta, unda cu lo tawata 
warda ariba Ambulance.  
Na yegada di Ambulance 
e Paramediconan meso- 
ra a prepara pa hiba e 
homber Hospital.  No ta 
conoci di kico e persona 
aki lo ta sufriendo.  


Homber a bira 
hopi malo den 
bar na Playa 

P 
ermiti mi un espacio den corant pa vocifera loke mi a bin 
ta nota den dos dia di tratamento di e caso conoci como 
Avestruz, e caso contra ex Minister y actual Parlamentario 
Benny Sevinger. 
Ya caba for di dialuna por a tuma nota cu e Hues encarga cu 
e caso, lo no ta compronde henter e base di e caso penal aki 
cu Ministerio Publico a hinca den otro contra sr Sevinger y 
otro acusado of sospechosonan. 


En realidad tin cu papia di sospechosonan, hasta di e ex 
Minister ya cu loke Hues ta puntrando, ta a base di un 
ponencia di un investigacion haci pa Openbare Ministerie, 
cu pa di dos caso sigui, ya cu caso Ibis ta mesun cos, ta 
manera construi un tipo di “grabbelton” pa mira kico por 
haya of kico lo por ta mustra malo suficientemente, pa asina 
por condena mandatarionan. 


Un mentalidad cu ta habri caminda pa mas investigacion 
den futuro, mas casonan cu realmente no tin base legal pa 
hustifica cu a hinca miyones den e dos casonan aki, sin cu 
algo concreto realmente a bin dilanti. 
Tanto dialuna y ayera por a tuma nota di puntonan cu 
Ministerio Publico a trece dilanti contra di acusadonan, 
caminda ta lanta e pregunta si Ministerio Publico ta serio 
den su trabou, si Landsrecherche ta serio den su trabou y 
si Corte den Prome Instancia tambe ta serio den su respon- 
sabilidad pa dicta den un caso cu asina hopi “fantasia.” 


Imposibel pa kere cu Ministerio Publico ta presenta entre 
otro declaracion di un testigo “controversial” cu tabatin 
amistad grandi c’un di e acusadonan pero despues a wordo 
uza como testigo contra di mesun acusado, entre otro acep- 
tando su declaracion cu e lo a hiba un envelop cu 200 mil 
florin aden pa ex Minister. 


Un envelop normal den cual ta manda carta, den cual nunca 
por hinca e suma di 200 mil florin y caminda e testigo aki ta 
bisa cu e no a mira e placa pero si a hole cu tabata trata di 
placa y mi ta puntra mi mes ta con bin e payasada aki a ser 
presenta na un Hues den Corte di Prome Instancia. 


Un falta di respet total pa e institucion legal di nos pais, 
mescos cu e fayo grandi di declaracion di mesun testigo aki, 
caminda el a mustra cu na Januario el a hiba e placa pa 
despues e mesun investigacionmustra cu ta na luga di Mei e 


pago a wordo haci. 
Ta ridiculo, no solamenta pa Corte den Prome Instancia 
pero tambe pa e forma con ta trata mandatarionan di e pais, 
caminda mi tambe ta di acuerdo cu mas y mas e casonan 
aki ta persecucion politico cu Ministerio Publico a wordo 
malamente mal informa y mal uza. 


Acusado Benny Sevinger tin miles di peticion pa tereno 
cu el a firma y acorda uzando constantemente un frase cu 
lo keda existi pa hopi aña mas den gobernacion di e pais, 
“Dezerzijds akkoord” mustrando cu como mandatario e no 
tin obhecion pa e peticion di un of otro ciudadano, un of otro 
comerciante, entrega un peticion pa un tereno aki na Aruba. 
E Hues cu ta tratando e caso di Avestruz, sin duda mester 
a tuma nota cu ta miles di carta asina ex Minister Sevinger 
a firma, kende na varios ocasion a splica tanto oficialnan 
di Landsrecherche, oficialnan di Ministerio Publico, cu ta su 
forma di brinda tur hende e posibilidad pa su peticion wordo 
trata na oficina di DIP. 


“Dezerzijds akkoord” ningun momento ta confirma cu e 
solicitante a haya un tereno pero e mandatario ta informa 
DIP pa atende e peticion y si tur cos ta bon y tin tereno, por 
cuminsa e proceso pa otorga e tereno. 
E hecho cu Hues di Corte den Prome Instancia a para di mas 
na e punto aki, ta bolbe demostra den mi concepto cu no tin 
mucho argumento legal pa e acusacionnan aki ta veridico y 
e tempo ta yega cu Hues tin cu determina si e mes lo permiti 
su mes bira parti di e wega di Ministerio Publico aki. 


Nomber y adres conoci na redaccion 


Opinion personal 


Corte den Prome Instancia 
hungando wega di Ministerio Publico 


Opinion 

Mientras e dianan ta acercando, preparacionnan ta intensiva pa nos bay topa dia 28 di october fecha 


riba cual e magno concierto di Burna Boy ta tuma luga na Corsou. E bon vibra di Burna Boy a yega 


Aruba! Den noticianan mas recien ta raporta cu Curaçao Festival Center (CFC) a ricibi un ‘face lift’ di 


manera cu tur bishitante por sinti nan mes great diabierna anochi. E cantante Nigeriano Burna Boy, 


ganado di Grammy ta den top di popularidad, sigur despues di su ultimo album titula “LOVE, DAMINI”. 


Damini Ebunoluwa Ogulu, Burna Boy, a caba di finalisa un tour sumamente exitoso na Merca. Despues 


di a tour ciudadnan manera Detroit, Atlanta, Minneapolis, Houston, Boston y mas den juli ultimo, BURNA 


BOY lo ta cu su banda na Corsow! 


Sun Splash, un organisacion cu ta produci diferente festival na Hulanda ta forma ekipo cu un team local 


pa presenta BURNA BOY na Corsou. Massive Productions cu sosten di Elite Productions di Aruba a 


keda apunta y encarga cu zonido, escenario, luz y produccion den Curacao Festival Center na unda 


BURNA BOY lo presenta dia 28 di october proximo cantando tur su exitonan y cu su banda completo 


manera el a haci recien na Madison Square Garden, NY! Pa esnan cu ta desea di bishita Corsou, por 


cumpra nan entrada adelanta via di caribbeanticketshop.com. Por a tuma nota cu mayoria aerolinea a 


habri vuelo extra pa bay Corsou, tumando nota di e interes grandi di Aruba pa cu e concierto. 


Ambiente lo forma den seccion general: 


E seccion general, lo ta yen di ambiente y esey por conclui na e benta di entrada cu ta solamente 100 


florin. Tur atencion ta riba e area general; mundialmente esaki ta e seccion na unda cu e ambiente ta 


concentra. E pre-show ta completo! Entre FMG, B’JAY cu su live band, MC Chris Strick, MC Don T, Dj 


Krokzz, Dj Fab y Dj Lambo lo forma e ambiente pa ora Burna Boy subi escenario. Ta pidi pa tur hende 


tuma nota cu ta importante pa for di 6’or cuminsa forma rij di entrada. Portanan lo habri 7’or di anochi 


y lo cuminsa mesora cu e line-up, un tras di otro. SUN SPLASH, Key Caribe y Unique Productions ta 


invita Aruba pa e concierto di BURNA BOY cu su banda na Corsou! 


E bon vibra di Burna 
Boy a yega Aruba! 


Interes grandi pa e concierto di Burna Boy na Corsou 

D 
ialuna mainta durante conferen- 
cia di prensa di gobierno, Minister 
di Energia sr Glenbert Croes a elabo- 
ra riba e resultado di su biahe pa Ecua- 
dor. Manera ta conoci, siman pasa Min- 
ister Glenbert Croes hunto cu sr Edison 
Briesen a biaha pa Ecuador cu e meta 
pa negocia e posibilidad pa Aruba por 
cumpra HFO na un prijs mas barata for 
di Petroecuador. 


Cu hopi emocion y satisfaccion, 
Minister Croes a anuncia e grato noticia 
cu Gobierno di Aruba y Gobierno di 
Ecuador a yega na un acuerdo mutuo 
pa cu e compra y benta di HFO. 


Minister Glenbert Croes tambe a splica 


riba e criticanan cu tin den cuadro di 
e cumpramento di HFO mas barata. 
Segun e mandatario, e criti- 
canan aki no ta corecto y cu e 
ultimo tres añanan aki alred- 
edor di 50% di e HFO cu WEB 
ta consumi ta bin di Ecuador 
caba, y cu prome cu esaki 
subi barco, e specsnan mester 
wordo aproba pa WEB. Tambe 
ta importante pa corda cu 
WEB ta cumpra HFO for di Fuel 
Marketing and Supply Aruba 
(FMSA), dus ta FMSA ta esun 
cu ta cumpr’e riba mercado. 


Manera cu e mandatario a 
anuncia, 
pa 
concretisa 
e 


acuerdonan haci, lo biaha pa Ecuador 
un delegacion di ehecutivonan di RDA 
y FMSA lidera pa sr Edison Briesen, 
como president comisario di RDA den e 
proximo dos simannan. 


Minister Glenbert Croes ta gradici e 
gobierno di Ecuador, Minister Xavier 
Vera Grunauer cu ta e Minister di 
Energia na Ecuador y su delegacion, 
e gerente general di Petroecuador sr. 
Hugo Aguiar y su delegacion, sr Diego 
Almeida- Guzman cu ta e Consul General 
di Hulanda na Ecuador, Embahada 
di Hulanda na Peru cu ta encarga 
tambe cu Ecuador, Aruba su Minister 
Plenipotenciario y nos Embahada na 
Washington pa tur e apoyo brinda na 
su persona pa cu e proceso importante 
aki. 


“Mi ta optimista cu e mision pa Ecuador 
a produci hopi mas resultado di loke 
mi mes a pensa. Nos ta sumamente 
contento, paso e hecho cu nos por 
cumpra HFO na un miho prijs ta brinda 
nos e oportunidad di por baha prijs 
di awa y coriente pa nos comunidad”, 
Minister Glenbert Croes a expresa. 


Minister Glenbert Croes: 


Aruba ta haya e posibilidad pa cumpra 
HFO mas barata for di Ecuador 


14 


AWEMainta 
Politica 
Diaranson, 26 October 2022 


P 
rome Minister Evelyn Wever-Croes diamars 25 di Octo- 
ber lo ta na Corsou pa reunionnan di Reino riba rela- 
cionnan exterior, ‘Koninkrijksoverleg Buitenlandse Betrek- 
kingen’, (KOBB). Minister Hoekstra di Hulanda lo ta na Cor- 
sou y hunto cu e Premiernan di Aruba, Corsou y Sint Maarten 
lo atende diferente tema relaciona cu asuntonan exterior. 


KOBB ta tuma luga un biaha pa aña y cada pais den Reino 
ta haya e oportunidad pa trece nan vision, preocupacion 
y cada pais ta haya turno pa organise y a toca Corsou pa 
organise e aña aki. 


E tema principal riba agenda cu lo wordo trata den extenso 
ta e situacion geopolitico di Venezuela en bista di e crisis 
migratorio cu tin. Aruba ta un di e paisnan cu ta mas seria- 


mente afecta pa e exodo di hopi persona cu ta di Venezuela. 
Otro tema cu lo wordo trata ta e eventual reapertura di e 
frontera y Prome Minister lo expresa su preocupacion riba 
ambos tema. 


Diaranson 26 di October, Minister Hoekstra lo ta na Aruba pa 
reuni cu Prome Minsiter, Minister Glenbert Croes y Minister 
Rocco Tjon. E tema di Venezuela un biaha mas lo wordo trata 
y tambe e aspectonan di siguridad. Lo trata tambe e peti- 
cion di Minsiter Glenbert Croes pa intermedia na OFAC pa 
Aruba por cumpra crudo hopi mas barata for di Venezuela. 


E reunionnan tanto na Corsou como na Aruba lo ta hopi 
intenso y lo enfoca riba e cooperacion multilateral entre e 
paisnan den Reino. 


D 
en preparacion pa e Koninkrijksoverleg Buitenlandse Betrekkingen 
(KOBB), semper e tres paisnan Aruba, Corsou y Sint Maarten ta reu- 
ni cu otro. Premier Evelyn Wever - Croes a splica cu e reunion aki ta tuma 
luga prome cu e KOBB, pa asina cada pais por prepara y discuti riba dife- 
rente topico. 
Prome Minister Wever - Croes a splica cu prome cu reuni cu Minister 
Wopke Hoekstra di Hulanda, riba asuntonan di relacionnan exterior. A tene 
un reunion tripartiet conhuntamente cu Prome Minister di Sint Maarten 
Silveria Jacobs y Prome Minister di Corsou Gilmar Pisas. Durante di e 
encuentro aki a trata diferente tema di relevancia pa tur tres pais. A papia 
di entre otro mas cooperacion, CARICOM, situacion di Venezuela y mas. 
Ademas, ta scucha con cada pais ta purbando pa cera mas aliansa y 
cooperacion pa sali for di e pandemia mas fuerte. Prome Minister a sigui 
expresa cu entre Aruba, Corsou cu Sint Maarten semper tin hopi punto 
similar, pero tambe diferencianan. Y den reunionnan manera e tripartiet, 
ta siña conoce e diferencianan mas miho pa por ta mas miho prepara den 
caso di cualkier situacion. 
Por ultimo, ta importante pa menciona cu Aruba, Corsou y Sint Maarten 
conoce relacion estrecho, y ta percura pa sigui traha pa cada biaha e rela- 
cion bira mas estrecho yudando otro unda cu por. Prome Minister Wever 
- Croes a resumi expresando cu e tabata un bon reunion tripartiet. 


Prome Minister na Corsou pa atende KOBB 


Hunto cu Minister Hoekstra y Premiernan di Corsou y Sint Maarten 


Prome Minister Evelyn Wever - Croes: 


Reunion tripartiet 
ta un oportunidad 
pa conoce cada 
pais miho 

P 
arlamentario Aquannette Gunn a cuminsa na bisa cu e 
ta haya e plataforma di ‘Nationaal Statistisch Systeem’ 
uno sumamente importante, mirando cu aki na Aruba dife- 
rente departamentonan ta uza nan mesun formato pa cu 
data cu hopi biaha ta haci esaki no efectivo y mucho menos 
eficiente pa por tin algo central y garantisando cu bo tin e 
seyonan debido pa por cumpli cu tur e criterionan stipula. 


Sra. Gunn ta contento pa scucha cu Minister Wever ta basa 
su mes riba echonan, y cu no ta trahando na un manera 
adhoc. Sinembargo tin varios cos cu ta preocupa parlamen- 
tario Gunn. Tin varios aspecto cu algun ministerio tin cu 
adresa y ahusta pa loke ta trata nan maneho. 
Por ehempel e personanan berdaderamente ta bibando mas 
largo, sinembargo si nos wak e calidad di bida cu e person- 
anan ta hiba, irespecto kico ta e motibo cu nan condicion di 
bida ta di tal forma nos tin hopi trabou pa haci pa mehora 
nan calidad di bida. Den e parti di conscientisacion nos ta 
na un crusada, caminda ainda nos tin cu traha primordial- 
mente riba e parti di remedia te ora cu nos tin e parti aki bou 
di control, nos lo por bisa “ok” kico nos como pais Aruba lo 
haci specificamente pa loke ta e forma preventivo. Mirando 
cu tin asina hopi aña a transcuri, nos no por bisa cu di awe 
pa mañan nos ta bay traha solamente na e parti preventivo. 
Ta un hecho cu na un edad hoben bo tin hende ta sufriendo di 
por ehempel obesidad, pero atrobe e ta bay tuma su tempo 


pa bo por cambia e ‘mindset’ y otro factornan esencial cu 
gobierno tin cu traha na dje pa garantisa cu tur hende por 
tin acceso na alimentacion saludabel y conscientisacion 
continuo. 


Sra. Gunn a puntra e mandatario cu considerando cu 
e Plataforma aki tin un costo di casi 6 miyon y cu den e 
concepto di e presupuesto 2023 tin 2.5 miyon stipula pa 
locual ta inversion pa cubri parcialmente e proyecto, si su 
persona no ta comparti opinion cu dirigiendo un carta pa 
Hulanda unda ta haci e peticion pa e gastonan di inversion 
keda completamente subsidia door di Hulanda lo haci cu e 
proyecto sin duda lo keda concretisa. Mas ainda teniendo na 
cuenta cu pais Aruba tin un acuerdo haci cu Hulanda pa loke 
ta e surplus. 
Tambe e parlamentario a puntra e funcionario cu ta enca- 
besa e comision di NSS tocante a parti legislativo, unda cu 
su persona a indica cu DWJZ a pidi mas tempo pa haci revi- 
sion loke ta e cambionan legislativo, si su persona ta mira 
cu e tempo adicional cu nan a pidi como algo factibel. Mas 
ainda cu tin hopi desaroyonan cu tin cu tuma luga na pais 
Aruba cu ta implica aspectonan legislativo, pero e departa- 
mento ta conta cu e mesun cantidad di expertonan cu tin 
cu desplega tur trabou parlamentario Aquannette Gunn a 
termina bisando. 


Aquannette Gunn (MAS) durante encuentro publico: 


Pregunta na Minister Geoffrey Wever y 
plataforma Nationaal Statistisch Systeem 

D 
iamars 25 di October Prome Minister Evelyn 
Wever-Croes tawata na Corsou pa un dia pa at- 
ende reunionnan di Reino riba relacionnan exteri- 
or, ‘Koninkrijksoverleg Buitenlandse Betrekkingen’, 
(KOBB). Prome Minister hunto cu Premier di Corsou 
Gilmar ‘Pik’ Pisas y Premier di Sint Maarten Silveria 
Jacobs a reuni cu Minister encarga cu Relacionnan 
Exterior Wopke Hoekstra di Hulanda. 


Prome cu e reunion cu e Premiernan y Minister 
Hoekstra, Prome Minister a reuni cu Consul di Merca, 
señora Margy Bond na unda a discuti diferente 
tema incluyendo e tema di Venezuela. Pero e punto 
di enfoke tawata riba oportunidadnan economico 
entre Aruba y Merca y con Consulado Mericano por 
hunga un rol den esaki. Di parti di Consulado, tawata 
tin hopi interes pa scucha mas di e plan di diversi- 
ficacion economico y e plan pa atrae inversionista 
(investment policy) cu Aruba ta implementa. 


Remarcabel den e reunion tawata ta cu Consulado 
a elogia Aruba pa e hecho cu WEB Aruba a cera un 
convenio cu Eagle LNG prome cu e guera di Ukraina. 
E prijs cu a wordo palabra tawata hopi abou. Na e 
momento aki, varios compania di LNG ta bandonando 
nan palabracionnan mientras Eagle LNG a mantene 
su mes na palabracionnan. Consulado y Estado 
Mericano ta sostene e compania aki y inversionnan 
na Aruba. 
E sistema na Aruba ta hopi dirigi riba e mercado 
Mericano pa loke ta trata turismo. Y Aruba ta 
purbando di haya inversionnan tanto local y tambe 
inversionnan internacional specialmente di Merca. 
“E tawata un bon reunion cu Consulado Mericano 
y a toca diferente otro tema pa estrecha lasonan 
mas ainda entre Merca y Aruba”, Prome Minister a 
expresa. 


Prome Minister a reuni cu consul di Merca na Corsou 


17 


AWEMainta 
Politica 
Diaranson, 26 October 2022 


R E S E R V A T I O N S R E Q U I R E D 
e l e m e n t s a r u b a . c o m | + 2 9 7 5 9 2 5 8 6 8 
A D U L T S O N L Y | C A S H L E S S | N O S M O K I N G | N O G R O U P S 


L O C A T E D A T B U C U T I 
& T A R A B E A C H R E S O R T 


D 
iabierna mainta Secretaria di Estado sra. Alexandra van 
Huffelen a comparti e grato noticia cu Aruba no ta haya 
un aanwijzing di RMR. Esaki ta pasobra cu gobierno a adap- 
ta e presupuesto 2022 suficiente na e normanan di RMR cu 
e mester a cumpli cu ne, y asina sra. Van Huffelen a elogia 
e esfuerso di gobierno y su profesionalnan cu nan ta riba e 
bon caminda. Ta importante pa Aruba yega na un finansa y 
economia sano y cu e por paga su debe y haci inversionnan 
atrobe den e pais. Esaki ta e enfoke di Hulanda, pero tambe 
di gobierno cu a bin hereda un megadebe cu tabata casi na 
90% di nos GDP, sin conta proyectonan PPP aden. 


Cu e decision aki di no duna gobierno un aanwijzing, un 
etapa nobo ta cuminsa. Un etapa unda cu nos fraccion di 
MEP a demostra curashi ora di mester a tuma decisionnan y 
un postura fuerte ora cu mester a trata e tema di 5% bek pa 
ambtenaarnan y tambe e ley di LNT, cu nos fraccion a amen- 
deer. Oposicion tabata categoricamente encontra di esaki y 
a vota CONTRA ambos, e 5% bek pe ambtenaarnan y nan 
tabata kier a pasa e LNT manera e tabata. 


Dowers a hasta chercha nos fraccion cu e ley di 
LNT lo bin bek y cu nos lo mester pasa esun orig- 
inal. Aki bo ta wak cu e ta tuma vision y curashi 
pa tuma decisionnan cu ta beneficia pueblo. 
Como representante di pueblo bo mester ta 
profesional suficiente y alabes tribi di keda na 
mesa, dialoga, studia posibilidad, haci investiga- 
cion y esfuerso necesario pa bringa pa pueblo. 
Hasta si esaki ta contra di e boluntad di Hulanda. 


Tambe mi a expresa na varios ocasion cu nos 
como Parlamento mester para pa nos pensam- 
ento y ideanan, y lucha pa nos pueblo, hasta si 
Hulanda no ta di acuerdo cu algun di e puntonan. 
Mi ta kere den keda dialoga, para pa loke ta 
corecto y husto, tin un postura positivo na tur 
momento cu Hulanda, y asina tambe ta alcansa 
nos metanan colectivamente. No tur ora nos 
lo por topa otro, pero como representantenan 
di pueblo nos mester pone nos pueblo prome. 
Oposicion no ta dispuesto pa haci esey y ta keda 
pusha pa aanwijzing, dobla pa tur loke CAFT 
kier sin tene pueblo na cuenta. Sin tene cuenta 
cu empleadonan di Serlimar, sin tene cuenta cu 


RWZI, sin tene cuenta cu e homber chikito, y sin tene cuenta 
cu nan mes, esta Marisol y Mike Eman a aproba y maneha 
nos pais como ex-premier y ex-voorzitter di Staten y a hiba 
nos pais den e crisis mas financiero mas grandi den historia 
di nos pais. 
Awe Marisol ta haci manera e no sa di nada y no tin culpa, 
pasobra e ta lider di un Partido nobo. Marisol, bo man y bo 
actonan ta mes sushi cu esun di Mike Eman! Ambos di boso a 
zorg pa CAFT yega Aruba, ambos a causa y aproba e mega- 
debe y awor boso ta elogia y kier apoya tur punto di CAFT 
cu boso mes a bringa na 2015? 


Cu e declaracion di sra. Alexandra van Huffelen, Secretario 
di Estado di Hulanda, nos pueblo por finalmente wak cu 
Hulanda ta aproba e maneho di gabinete Wever-Croes-II, ta 
elogia su progreso y su resilencia. For di akinan un pabien 
grandi pa minister sra. Xiomara Maduro y tur su profesion- 
alnan, minister President sra. Evelyn Wever-Croes y henter 
gabinete! Ban pa mas, pasobra nos no a yega ainda unda 
nos mester ta! 


Parlamentario Marco Berlis (MEP): 


Aruba no a haya aanwijzing 
pasobra nos ta riba e bon caminda 

D 
en e siman di 17 pa 21 di october 2022 Bu- 
reau Integriteit Aruba (BIA) a organisa train- 
ing pa tur hefe di departamento gubernamen- 
tal riba e tema “Integridad na pia di trabou”. E 
training a wordo duna door di experto riba tere- 
no di prevencion y investigacion di violacion di 
integridad na trabou. 


Durante e prome parti di e training a elabora 
riba 
caracteristicanan 
di 
comportamento 
humano y na un forma interactivo a duna aten- 
cion n’e compas moral encuanto balornan cu ta 
importante na trabou. Despues a continua riba 
desaroyo local y internacional riba e tema di inte- 
gridad y e tarea y ehempel specifico cu tur hefe 
di departamento tin. Al final a caba e training cu 
diferente caso practico relaciona cu integridad. 
E parti di e training aki a duna e participantenan 
e espacio pa delibera riba posibel solucion y a 
pone enfasis con por minimalisa e risico di viola- 
cion di integridad na pia di trabou. 
Ademas e training a fungi como preparacion pa 
un proyecto piloto cu lo cuminsa prome kwartaal 
di 2023 unda alrededor di 10 pa 15 departa- 
mento gubernamental lo participa. Den futuro 
cercano BIA lo duna mas informacion tocante e 
rolnan nobo y e proyecto piloto. 


Durante e evaluacion di e training a constata cu e 
participantenan a keda agradecido cu e training 
aki y lo desea pa sigui desaroya riba e tema di 
integridad na pia di trabou. 


BIA ta sumamente satisfecho cu asistencia y 
participacion activo di tur e participantenan 
durante henter e siman cu a pasa. 


BIA a organisa training encuanto Integridad na pia di trabou 


Exitoso siman di training pa tur hefe 
di departamento gubernamental 

D 
iaranson 26 di october lo a tuma luga e di tres charla 
informativo di Directie Ouderenzaken, Centraal Bureau 
Statistiek Aruba (CBS) y Ministerio di Adulto Mayor unda lo 
elabora riba e necesidad di cuido na Aruba. Esaki lo tuma 
luga awor na Centro di bario Brazil y lo cuminsa 10:00 AM 
di mainta.   
  
Como panelista lo t’ey presente Sra. Desiree Helder di CBS, 
Liesbeth Arendsz di Wit Gele Kruis Aruba y Maritza Ordoñez 
di DVG pa duna un splicacion amplio riba e tema di cuido.   
  
Sigur un mainta unda cu un bes mas lo comparti hopi infor- 
macion riba varios tema cu ta toca adulto mayor. Vergrijzing, 
esta embehecimento di poblacion, ta trece demanda pa 
servicionan specifico y cambionan den structura di cuido. 
Pa es motibo, ta ofrece un oportunidad pa haya mas infor- 
macion y haci pregunta na e panel di profesional. Hunto ta 
traha riba solucionnan cu e vision pa un miho calidad di bida 
pa nos adultonan mayor.  
  
Durante e charla lo tin oportunidad pa esnan presente haci 
pregunta, comparti nan preocupacionnan y conta di nan 
experiencia como adulto mayor. Si no a logra di atende e 
charlanan, por wak e videonan cu ta actualmente disponibel 
riba e pagina di Facebook di Directie Ouderenzaken y tambe 


por encontra e lista di actividadnan di diferente gruponan di 
bario y fundacionnan pa luna di october.   
  
Directie Ouderenzaken ta gradici e panelistanan y tambe 
moderador Edward Erasmus di awor caba pa nan presencia 
y informacion.    
  
Minister di Asuntonan di Adulto Mayor, Sr. Ursell Arends  ta 
haci un yamada na 60+ y tambe na famianan pa atende y 
participa na e actividad diaranson awor na Centro di Bario 
Brazil.   


D 
irectiva di Centro di Bario Playa Pabao ta anuncia su proximo actividad 
cu ta un anochi di Halloween combina cu un festival di disfraz. E activ- 
idad aki tin e tema di Halloween. E anochi aki ta cuminsa pa 7.00 na unda 
muchanan y nan mayornan por inscribi pa festival di disfraz. Pa 7.15pm 
ta cuminsa cu e festival di disfraz. Lo tin premio tanto pa nos muchanan y 
nan mayornan. Lo premia e miho costume, e miho make-up, e cuties cos- 
tume, y e costume creativo. Tambe lo tin un show di baile y mangel pa tur 
mucha. Pues mayornan esaki ta un bon oportunidad pa sali cu bo yiu(nan) 
y bin gosa di un anochi di nos show di disfraz cu e tema di Halloween y un 
show di baile na Centro di Bario Playa Pabao. Den bar y cushina lo tin re- 
fresco, popcorn y loke no por falta na nos Centro ta e hotdog. Pues nos ta 
topa diabierna na Centro di Bario Playa Pabao. 


Minister Ursell Arends: 


Charla Informativo Directie Ouderenzaken 
“Necesidad di Cuido” na Centro di Bario Brazil  


Halloween cu Festival 
di Disfraz na Centro di 
Bario Playa Pabao 

J 
ump18 lo forma parti di e di 5 edicion di Diabetes Run & 
Walk 2022 riba diadomingo, 13 di november, cuminsan- 
do na Botica di Servicio Eagle. Hunto cu nan muchanan, e 
organisacion di Jump18 lo ta presente pa core pa e causa di 
trece miho cuido y maneho di diabetes. 


Aruba Aloe y Botica di Servicio, hunto cu Subway, a extende 
e invitacion na organisacion Jump18 pa participa hunto cu 
nan muchanan den e di 5 Diabetes Run & Walk 2022. Ademas, 
e muchanan cu a inscribi a participa pa e chens di gana un di 
e premionan di e Early Bird Special cu a wordo organisa pa e 
Diabetes Run & Walk durante e luna di september. 


Danki na esaki, un di e muchanan di Jump18 a bira un di e 
feliz ganadonan di e Early Bird Special cu a wordo organisa 
pa e Diabetes Run & Walk durante e luna di september. 


Jump18 ta enfoca riba capacita muchanan y nan mayornan 
pa un miho salud y bienestar y asina disminui e incidencia di 
obesidad infantil na Aruba y mehora e bienestar general di 
muchanan na Aruba te cu e edad di diesocho aña. e organ- 
isacion su meta ta pa garantisa e bienestar saludabel di 
muchanan na Aruba pa medio di reduci e carga di enferme- 


dadnan asocia cu obesidad infantil. 


E meta di e Diabetes Run & Walk e aña aki ta pa por recauda 
fondo pa yuda preveni diabetes tipo 2 a traves di e programa 
di PRISMA Prevencion cu Fundacion Diabetes Aruba ta bay 
provee. 


Aña pasa, e Diabetes Run & Walk a recauda un total di AFL. 
10.000 den fondonan e cualnan a wordo duna na Fundacion 
Diabetes Aruba pa nan programa di PRISMA Diabetes. 
PRISMA Diabetes ta un programa, en special pa personanan 
cu diabetes tipo 2 cu kier tuma control di nan salud, crea un 
miho maneho di nan diabetes y preveni cualkier otro compli- 
cacion di salud. Esaki ta haci posibel pa participantenan di 
e workshop haya mas conocemento necesario pa maneha 
diabetes tipo 2. 


Participantenan por registra via www.diabetesrunaruba. 
com y ora di registra, e participante lo ricibi un dri-fit shirt y 
tambe un medaya na final di e run. Riba e website tambe por 
wak e resultado di aña pasa cu tur e ganadonan den cada 
categoria. 


Jump18 lo forma parti di Diabetes Run & Walk 2022 

C 
rossing for Prevention ta tuma luga dia 19 di November. 
E landado di distancia largo Deaxo Croes lo haci un in- 
tento di landa 53 KM for di Bonaire pa Corsou; no solamente 
pa demostra curashi, pasion y resistencia fisico y mental, 
pero tambe pa duna un aporte na tres fundacion cu ta haci 
un trabao inmenso pa Aruba, Boneiro y Corsou. Cancer ta 
afecta nos tur y ta p’esey nos tur hunto mester traha y co- 
labora pa yuda cu prevencion di cancer riba nos islanan. 


Ta p’esey, mientras cu Deaxo Croes ta sigui prepara su mes 
fisica y mentalmente pa e hazaña cu el a pone su dilanti,ta 
importante pa un y tur sa cu por cuminsa haci donacion caba 
na e fundacionnan beneficiario di Crossing For Prevention. 


Abo ta scoge cua bo kier aporta na dje a traves di e website 
of un transferencia bancario directo. Nan ta: Fundacion 
CORESA 
(Colorectal 
Screening 
Aruba), 
Fundashon 
Prevenshon Curacao y Kankerfonds Bonaire. 


Pa yuda bo den e escogencia, nos ta trece dilanti un perfil di 
cada fundacion pa asina tur hende sa kico cada un ta para 
p’e y con ta hiba nan operacion. Cada un ta realisa un labor 
valioso pa e comunidad di nos islanan ruman. 


Aruba – CORESA 
CORESA ta para pa Colorectal Secreening Aruba, cual ta un 
fundacion basta hoben lanta door di tres dokter special- 
ista yiu di tera, Christopher Franca, Justin Smit y Marcel 
Ho-Kang-You. Cancer di tripa, tambe conoci como cancer 
di colon, cancer colorectal of cancer di rectum, ta un enfer- 
medad cu ta causa e celnan den bo colon of rectum pa crece 
na un manera incontrolabel. 


Ta importante pa comunidad sa cu, cu solamente 1 screening 
bo por salba bo bidapa motibo cu e screening lo por detecta 
algo cu tin e potencial di bira cancer den futuroy por elimin’e 
na tempo. Cancer di tripa ta den e top 3 tipo di cancer mas 
comun na mundo. Pa e motibo aki mester bin mas esfuerso 
den nos comunidad pa educa nos poblacion tocante e riesgo, 
sintoma y tratamento. Pa mas informacion por bishita www. 
fundacioncoresa.com. Informacion bancario ta: Fundacion 
Coresa, Aruba Bank, #6031390190. 


Boneiro - Kankerfonds 
Kanker Fonds Bonaire ta funciona cu tres miembro di direc- 
tiva y shete persona cu ta duna man riba base diario, tur 
di forma boluntario. Ta ofrece informacion na pashent y 
ex pashent di cancer riba, entre otro, con pa sigui biba cu 


e malesa, ademas di participacion den actividad social y 
conscientisacion. Entre otro ta organisa lectura cu ta habri 
na henter comunidad. Na momento cu un persona sa cu e 
ta pashent di cancer, e por inscribi mesora como cliente 
di e fundacion. Kanker Fonds Bonaire ta traha completa- 
mente riba donacion. Nan tin un sede ubica na caminda La 
Union 11, ex-cas di pareha Palman cu Fundashon Mariadal 
a herede y a pone na disposicion di e fundacion. Pa mas 
informacion por bishita: www.kankerfondsbonaire.com. 
Informacion bancario ta: Kanker Fonds Boanire, Maduro & 
Curiel’s Bank Bonaire N.V. #101191602 of RBC Bank N.V., 
#84000000180282769. 


Fundashon Prevenshon Curaçao 
Riba iniciativa di profesor Dr. H.M. Pinedo y difunto Lionel 
Capriles, e fundacion aki a lanta dia 23 di december 2008 cu 
e meta di percura cu mas tanto persona posibel na Corsou 
ta haci e saminacion necesario pa detecta y consecuente- 
mente trata cancer na tempo. 


Den sociedad cu Gobierno di Corsou, sector comercial y otro 
organisacionnan ta yega na mas tanto persona den grupo di 
riesgo y yuda pa nan presenta na nan cita di screening. Esey 
ta posibel door di, entre otro, un acuerdo cu e registro civil 
di Corsou (Kranshi) cu ta suministra un bista di e person- 
anan di cierto edad. 


Ta comunica cu nan via post of telefonicamente, brinda 
servicio gratis di transporte pa y for di e screening y asis- 
tencia den pospone e cita pa otro fecha. Ta traha activamente 
riba screening pa cancer di pecho, di matriz y di colon. Pa 
mas informacion por bishita: www.fundashonprevenshon. 
com. Informacion bancario ta: Fundashon Prevenshon, 
Maduro & Curiel’s Bank (MCB), #21684310. 


Di antemano of si bo a hacie caba, Deaxo Croes y tur esunnan 
tras di Crossing For Prevention ta yama bo danki pa bo aporte 
y ban encurasha mas hende pa participa tambe. Si bo no a 
hacie ainda, bishita www.crossingforprevention pa haci bo 
donacion facilmente y keda sigui tur desaroyo y prepara- 
cion riba plataformanan social pa e gran fecha di dia 19 di 
november proximo. 


Danki particular ta bay p’e patrocinado principal, esta 
Aruba Bank, Orco Bank, Gomez Coffie, Cas Bon, HBN Law 
& Tax, Kooyman, ASD, Sun Bum y como tambe partnernan, 
Alimentá, Bite Communications, C38TE y Verbum Works. 


Fundacion na Aruba, Boneiro y Corsou cu 
ta beneficia cu Crossing For Prevention 

D 
ia 7 october ultimo tawata un dia historico den Nacionnan 
Uni unda den nan 51 sesion regular di Derechonan Humano 
e resolucion a wordo acepta pa yama henter mundo pa tuma ac- 
cionnan activo contra tur forma di racismo, discriminacion racial, 
xenophobia y tur formanan di intolerancia. A wordo enfatisa cu e 
trafico transatlantico di esclavonan y colonialismo tawata un vio- 
lacion grandi di e leynan internacional y cu mundialmente e pais- 
nan mester haci tur esfuerso pa structuranan den e paisnan wordo 
transforma, como tal tur cu ta mantene e inhusticia di pasado in- 
cluyendo nan leynan, tin di wordo cambia. 
  
Na Hulanda awendia tin yen di debatenan tocante Zwarte Piet y e 
conscientisacion di discriminacion di hende, cu despues di morto 
di entre otro George Floyd na Merca, Gobierno Hulandes a lanta 
y instala e Comision contra Racismo y Discriminacion. E sociedad 
Hulandes ta cuminsa cambia nan pensamento tocante ken Zwarte 
Piet ta y si e tin un luga ainda den nos comunidad. 
  
“Ta un lastima cu nos a pone Zwarte Piet den e pelicula y nos 
no a pensa tocante di esaki e tempo aya”, Burny Bos a comenta. 
Awor mi ta compronde dicon asina hopi Hulandes tin un obhe- 
cion contra di Zwarte Piet. Burny Bos ta e conocedo productor di e 
pelicula: E cabay di Sinterklaas, cu cual el a ricibi hopi premionan 
internacional.  Tambe el a laga sa cu ningun di su peliculanan di 
Sinterklaas no por wordo pasa mas na television. El a bisa cu for 
di aña 2005 nan no a pensa bon tocante e rol di Zwarte Piet den e 
peliculanan, paso nan a pone yen di elementonan cu ta racista den 
e peliculanan. Alabes e ta realisa awor cu esaki no ta contribui na 
un pais inclusivo. No ta tur mucha ta experencia Zwarte Piet como 
un figura cu cual nan por gosa y haci fiesta cune, segun Burny Bos. 
Hasta NPO (Nederlandse Publieke Omroep) cu ta e canal general 
di television Hulandes pa publico na aña 2019 a dicidi cu ningun 
Zwarte Piet no ta wordo pasa mas den ningun programa na televi- 
sion. 
E television comercial RTL a sigui e pasonan aki, tambe Facebook 
ta prohibi e figura di Zwarte Piet. E debate tocante Zwarte Piet 
ta uno den cual politiconan tambe ta tuma nan responsabilidad. 
Premier Mark Rutte di Hulanda, cu durante hopi aña tawata un 
Defensor di Zwarte Piet ultimamente a cambia su pensamento y 
punto di bista tocante e figura di Zwarte Piet y ta distancia su mes 
publicamente for di e figura aki cu a trece division den pueblo y 
tambe cerca un grupo di mucha en particular. Un grupo grandi di 
hendenan den sociedad Hulandes ta haya nan mes mas y mas den 
e situacion cu nan ta wordo discrimina den sociedad door di of 


durante di e ‘fiesta di mucha’ aki. 
  
Un Sinterklaas cu ta nabega for di Spaña den su boto ta wordo 
celebra door di hopi hende, sin cu nan conoce e historia real 
tras di e celebracion aki y pakico hende tin problema cu e fiesta 
aki y muy en particular cu e figura Zwarte Piet. Si Sinterklaas 
realmente a existi, ningun hende no por bisa esaki exactamente, 
tampoco den ki aña el a biba. Nan ta asumi cu e tawata biba na 
Turkia na aña 342 despues di Cristo. E tawata un Sacerdote cu 
ta core ariba un cabay y nan tabata bisa cu el a haci yen milager, 
duna pobernan cen y regalo durante oranan di madruga. Un di 
e regalonan a cay den un di e sapatonan di un mucha y for di 
esaki e tradicion di pone bo sapato pa haya un regalo, a origina. 
Iglesia Catolico a declara e Sacerdote Nicolaas cu a muri dia 6 
di december 342 despues di Cristo, un homber Santo. E cele- 
bracion aki riba 5 di december a bira un tradicion cu ta carga su 
nomber y cu ta cuminsa un dia prome di su morto. 
Door di e reformacion na Europa, nan no kier a mantene e fiesta 
pagano y e celebracion aki a bira un celebracion ariba dia di 
Pasco. Asina mes e celebracion popular a keda celebra den 
varios pais, unda mucha tawata haya regalo y mangel den nan 
sapato y pa e pobernan nan tawata pone cen. Hasta den siglo 
16, ainda no tawata tin e figura di Sinterklaas den e celebracion 
di e Sacerdote manera nos conoce awendia. 
  
E Sinterklaas di awendia ta un evento cu a cuminsa den ciclo 
18. Jan Schenkman tawata un hoofdonderwijzer di un scol na 
Amsterdam cu tawata biba durante e periodo di sclavitud y 
colonialismo, unda e personahe di Sinterklaas tawata pas den e 
manera di pensa di e tempo aya. Esclavonan (hende procedente 
di Noord Africa) tawata traha y yuda e aristocracia di Hulanda. 
Te cu aña 1850 Sinterklaas tawata un personahe cu un mal 
genio, un personahe no amabel cu tawata suta y dal mucha cu 
su roe. E docente Jan Schenkman den aña 1850 a trece delib- 
eradamente un cambio den e personahe di Sinterklaas. Segun 
su idea el a indica con Sinterklaas mester ta un persona di esta- 
tura halto, bisti cu un mantel cora, cu un sombre y staf acom- 
paña pa un zwarte piet. Den e tempo aki zwarte piet tabata un 
mucha homber color scur. Probablemente Jan Schenkman a 
wordo inspira door di princesa Marianne van Oranje-Nassau, cu 
na aña 1850 a cumpra un mucha homber di Nubia (Africa) pa 
150 florin riba e mercado di esclavo na Egipto. E princesa y e 
mucha homber a bini Hulanda ariba un stoomboot. Dia 1 di juli 
1863 e abolicion di sclavitud a termina den e reino Hulandes. E 
tempo ey casi 45.000 esclavonan a logra haya nan libertad. 
  
E historia di Zwarte Piet ta uno cu no ta mucho agradabel. E 
‘Moren’, e hendenan procedente di Noord Africa di berdad 
tawata existi y biba na Spaña, esaki no ta parti di djis un storia.  
Spaña un tempo tawata conoce genocidio pa cual e Morennan 
a wordo mata. Algun sobreviviente Noord Africano a cuminsa 
traha como esclavo den e cas di e hendenan di aristocracia. 


<Continuacion na pagina 21> 


Zwarte Piet ta un simbolo 
racista, no inclusivo pa tur 
hende den comunidad y 
ancra den sclavitud! 

Na Hulanda tambe tawata tin hendenan di color cu tawata 
traha den cas y den e buki di Jan Schenkman e mucha homber 
tawata bisti manera e Morennan di Spaña, mescos cu e bisti- 
mento cu nos conoce awendia. Frits Booy, un docente Hulandes 
y autor di literatura y historia di Sinterklaas, a bisa cu tur e 
Noord Africanonan den e tempo ey, cu tawata traha na Hulanda, 
tawata esclavo y trahando bou di presion. P’esey e ancramento 
di e Zwarte Piet di Jan Schenkman ta directamente relaciona y 
conecta cu un esclavo y cu sclavitud durante e temporada aki. 


For di e momento aki den e Celebracion y e historia di Sinterklaas 
ta cambia pa e transforma den e celebracion cu nos conoce 
awendia. Zwarte Piet a haya e tarea pa bay busca muchanan 
cu ta mala mucha y suta nan cu su roe. Prome cu e cambio den 
e storia aki, zwarte piet tawata un mucha homber chikito color 
scur acompaña pa pietnan Hulandes cu no tawata tin nan cara 
preto pinta. Mas aleu e storia ta wordo cambia pa por hustifica 
e pintamento di e cara di Zwarte Piet. E splicacion cu ta wordo 
duna na un mucha ora cu e puntra pakico Zwarte Piet su cara ta 
preto, ta paso e tin di pasa door di e schoorsteen pa drenta bin 
den cas, y cu ta p’esey su color ta asina scur. 


For di aña 1924 e celebracion den cultura Hulandes tawata 
wordo celebra cu solamente un Zwarte Piet. Awendia door di cu 
hendenan a bira mas consciente y a busca informacion historico 
pa haya sa mas di e transfondo di e celebracion aki, a resulta 
den protestanan masal den tur gremio di comunidad. Hasta den 
dos investigacion y rapport na Hulanda, tocante e figura Zwarte 
Piet, y presenta door di Nacionnan Uni na aña 2015 y 2020, ta 
wordo conclui cu tur e simbolonan di Zwarte Piet y e caricatura 
ta un imagen turdi di e esclavonan y cu a haci yamada na gobi- 
erno Hulandes pa reevalua e ‘fiesta’ cu Zwarte Piet. E reevalu- 
acion aki a trece dilanti cu e fiesta pa ‘tur mucha’ incluyendo 
e figura di Zwarte Piet a resulta di ta uno hopi discriminatorio 
pa un grupo di mucha cu un color di cuero un tiki mas scur. 
Gobierno di Hulanda en bista di esaki a dicidi di pone e tema 
di Hulanda su historia pa cu sclavitud ariba nan agenda, pa e 
proximo añanan binidero. 
  
Cambionan pa cu e celebracion aki, tambe a bini na vigor na 
Corsou cu a dicidi cu 20 november ta bira un dia di celebracion 
di fiesta Nacional pa tur mucha y pa mucha. Surnam antes un 
colonia bieu di Hulanda, for di añanan 80 no ta celebra e ‘fiesta’ 
di Sinterklaas mas. Tur dos paisnan a conclui e ta un fiesta cu 
trasfondo racista y cu e ta discriminatorio pa un grupo di hende 
den nan sociedad. 
  
Si Aruba kier celebra riba un manera tradicional, ta di cua tradi- 
cion di historia di Sinterklaas cu Zwarte Piet nos ta papia, esun 
prome cu aña 1850 of despues di aña 1850, ora cu deliberada- 
mente e a wordo introduci den temporada cu sclavitud tawata 
wordo considera algo normal? 
  


Nacionnan Uni ta enfatisa den su declaracion cu tur pais tin di 
haci nan maximo esfuerso pa no  discrimina of pone un hende 
di un nacion of color den un manera ridiculo dilanti un otro. 
Un historia cu ta ancra den sclavitud, cu te awe tin su consecuen- 
cianan den e comunidad ningun hende no por ta orguyoso di dje. 
Nos tin di respeta tur Arubiano cu tin un descendencia di escla- 
vonan of tin un descendencia di un mayor cu ta di color. 
  
Conociendo e historia di Zwarte Piet, no ta duna motibo pa cele- 
bracion ni pa e añanan binidero. Laga cada un di nos tur tuma nos 
responsabilidad, politiconan y educadornan, ban conscientisa nos 
pueblo pa e generacion aki no tin di lanta cu un consentimento cu 
algo asina aki ta ‘normal’ of un generacion cu ta gosa mientras 
cu den e rais di e historia e ta un herencia bergonsoso, ofensivo y 
discriminatorio. 
  
Conocemento di historia ta pone un pueblo compronde pakico 
tin protestanan na Hulanda y pakico den Reino Hulandes mes 
tin cambio ariba e manera con awendia ta celebra e ‘fiesta di 
Sinterklaas’. E no t’e discusion cu si un hende no tin problema cu 
Zwarte Piet, e ta un discusion pa no discrimina y tene bo mes na 
structuranan den un pais, cu ta dividi y ta parce ‘normal’, mientras 
cu conocemento di e herencia aki, esaki no ta e caso. 
  
E responsabilidad aki ta uno di un nacion, di un gobierno, di educa- 
dornan, di prensa, di musiconan, di television y di productornan 
di programa, manera cu e Coordinador Nacional contra Racismo 
y Discriminacion di Hulanda y Nacionnan Uni den palabracion cu 
Reino Hulandes recientemente a vocifera. Pa por celebra tin di 
compronde kico ta e historia di un cultura cu ta wordo celebra y cu 
un ‘fiesta’ cu elementonan y caricaturanan cu no ta inclusivo, ta 
uno racista y historicamente ancra den sclavitud. 


  
Skirbi ariba titulo personal 
Sra. drs. Evelin-Pierre Dumfries cu specialista como manager inter- 
cultural y Sergio Tjie-A Loi (docente y traductor huramenta). 


<Continuacion di pagina 21> 


24 


AWEMainta 
Comunidad 
Diaranson, 26 October 2022 


D 
ialuna a cuminsa e “Immerse In- 
novation Week” caminda cu du- 
rante henter e siman rond Aruba lo tin 
actividad di innovacion ta bay tuma 
luga. A traves di e website immerse- 
week.org, tur hende cu ta interesa por 
mira cual actividad tin, registra y at- 
ende esakinan. Gobierno di Aruba a 
traves di Futura lo coordina esaki. 


Prome Minister Evelyn Wever - Croes 
a splica cu lo tin diferente workshop y 
evento caminda cu lo papia di entre- 
preneurship, agricultura, ‘parenting’ y 
mas tema den cuadro di innovacion. 
“Nos ta invita tur ciudadano di Aruba 
pa e siman aki haci algo di innovacion”. 
Innovacion ta un manera nobo pa 
atende cu retonan. Esaki no kiermen 
cu necesariamente tur cos mester ta 
automatisa, mas bien innovacion ta 
introduci otro manera pa soluciona 
problemanan di tur dia. Si bo no a 
registra ainda, por haci esaki riba e 
website menciona, caminda cu por mira 
kico ta e actividadnan cu tin tambe, na 
unda e lo tuma luga y e orario.. 


Na e ocasion caminda a duna inicio 
na e siman di innovacion, Prome 
Minister a reconoce algun person- 
anan creativo y innovador den nos 
comunidad. Ta trata di tres persona di 
Colegio Sagrado Curason cu riba nan 
mesun forsa, creatividad y iniciativa 
a crea un espacio di innovacion na e 
scol. A gradici nan pa e trabou excep- 
cional cu nan ta haci riba e tereno aki 
y a reconoce nan cu e “Excellence and 
Innovation Award”. 


Prome Minister Wever - Croes a termina 
invitando henter Aruba pa e siman aki 
concentra riba innovacion y atende e 
actividadnan cu tin riba e tereno aki. 


Futura su siman di innovacion 
“Immerse Innovation Week” a inicia 


Ta invita henter comunidad pa registra y participa 

WILLEMSTAD - E ciudadano R. Eisden, kende tin 31 aña 
di edad y ta tata di 2 yiu y cu 1 baby ta bay nace, ta como si 
fuera un persona cu no ta siña di su fayonan. 
Aña pasa na luna di september a gar’e cu droga, pero ni un 
par di luna a pasa cu ata autoridadnan a bolbe hay’e den 
intento pa pasa droga. 
Tabata 16 di februari 2022 cu a haya Eisden cu 1023 gram 
di hashis. 
El a bisa hues dialuna cu ta un fabor el a haci pa un persona 
cu a pidi’e hiba un pakete Hulanda pe, den cua a resulta cu 
e droga tabata empaketa. Tambe e persona a priminti’e un 
recompensa. Pa hues mr. G. Verbeek tur esaki mester tabata 
suficiente pa e acusado aki sospecha cu tin algo abnormal 
tumando luga. Pa cuminsa tur hende cu ta biaha pa exterior 
mester ta cauteloso cu transport di pakete. Hopi biaha ta ey 
ta sinta e posibilidad di intento pa pasa droga. 
Den e caso di e acusado Eisden ta bini acerca e promesa cu 
lo e haya un recompensa pa transporta e pakete. 
Pa colmo e mes a yega di hay’e cu problema cu husticia pa 
asunto di traficacion di droga. Abogado mr. E. Kleist encarga 
cu e defensa di Eisden a splica hues cu su cliente no tabata 
sa kico ta pasando sino nunca e lo a duna su nomber, direc- 
cion y I.D., pues tur su informacionnan personal na esnan 


concerni. Hues sinembargo a ripiti cu Eisden tabata hopi 
robes, e mester a actua cu mucho mas cautela, e tabata den 
periodo di prueba caba pa e otro delito comete aña pasa cu 
pasamento di droga. 
Hues finalmente a yega na e sentencia di un castigo di prizon 
di 12 luna incondicional. 
Si e ciudadano no ta acepta e veredicto, anto e tin 2 siman 
pa bay den apelacion. 


R. Eisden gara cu droga y 
sentencia atrobe 


WILLEMSTAD - Apenas 18 aña di edad e ciudadano J. 
Cicilia tin cu dia 12 di augustus a gar’e drentando Corsou 
cu 195 gram di hashis for di Amsterdam. 
Ta trata aki di un ciudadano cu ta biba na Hulanda, kende 
tabata sa di e droga. Fiscal mr. Guillano Schoop a demostra 
comprension, teniendo principalmente consideracion pa su 
edad sumamente abou di 18 aña. 


Fiscal ke evita cu e hoben aki ta hay’e den e universidad 
di maldad, esta prizon, caminda e lo por siña mucho mas 
cosnan robes y continua den e mundo di crimen. 
Pa tal motibo na nomber di Ministerio Publico a demanda un 


castigo di prizon di 45 dia condicional, mara na un periodo 
di prueba di 3 aña, plus un castigo di trabou di 90 ora. 
Si e acusado Cicilia no cumpli cu e castigo di trabou, e lo 
mester sinta e castigo den prizon. 


Hues mr. G. Verbeek a bay di acuerdo cu e demanda di fiscal 
y asina ey a demostra di ta di acuerdo pa duna Cicilia un 
chens. 


Ta keda awor na guia di e famia di Cicilia y e hoben aki mes 
pa surpasa loke el a hinca su curpa aden. Tanto corte como 
fiscal a dun’e un ‘faire chance’. 


Hues a tene consideracion cu 
J. Cicilia pa su edad di 18 aña 


26 


AWEMainta 
Corsou 
Diaranson, 26 October 2022 


J. Pereira a purba pasa 266 gram di cocaina den pakete di DHL 


WILLEMSTAD - Paketenan cu ta keda di post awendia tur 
ta keda somete na pruebanan suficiente pa saca afo si tin 
droga aden. esey ke men cu ta pone cachonan di train pasa 
hole y controla contra di droga. E ciudadano J. Pereira a 
hay’e den un situacion sumamente ferfelo y cu a hib’e den 
man di husticia cu e sospecho cu el a purba manda droga 
pa exterior. Tabata dia 24 di februari 2022 cu un persona cu 
e acusado Pereira no conoce asina bon a core bay cune na 
oficina di DHL cu e pakete pa pone riba post. Yegando na e 
sitio e persona a keda sinta den auto, siendo Pereira a baha 
pa entrega e pakete cu a resulta di ta contene 266 gram 
di cocaina. Abogado señora mr. V.S. La Fleur a observa na 
cuminsamento di tratamento di e caso cu no tin un rapport di 
Reclassering cu ta tira un bista riba e circunstancia personal 
di su cliente. esey ta algo cu preferiblemente mester sosode 
pa tuma un decision corecto den e caso aki. Fiscal mr. 
Guillano Schoop a reacciona bisando cu intervencion di 


Reclassering sa tuma luga na momento cu ta trata di un 
ciudadano cu no ta reconoce su culpabilidad, siendo den e 
caso aki Pereira a admiti tur cos caba. Ademas ta trata aki di 
un ciudadano cu ya tin bastante edad, e tin 27 aña di edad. 
Principalmente pa hobennan cu pa prome biaha ta haya 
nan cu husticia ta usual cu ta pidi Reclassering interveni. E 
puntonan sumamente delicado den e caso aki ta sinta den e 
hecho cu Pereira a haci un fabor na un persona cu apenas e 
conoce, coriendo asina aki un riesgo hopi grandi pa su repu- 
tacion. Ta dicon yegando te na e oficina, e persona mes no a 
baha y entrega e post, sino ta laga Pereira haci’e? Fiscal mr. 
Guillano Schoop a demanda un castigo di prizon di 6 luna 
di cua 3 luna condicional, mara na un periodo di prueba di 
3 aña. Hues mr. G. Verbeek a bay di acuerdo cu un castigo 
di prizon di 3 luna condicional combina cu un periodo di 
prueba 3 aña, pero cu un castigo di trabou di 180 ora y si 
Pereira no cumpli, e mester bay prizon pa 90 dia. 


B. Fransina 
condena fuera di 
su presencia 


WILLEMSTAD - Otro ciudadano cu a keda sentencia 
dialuna fuera di su presencia ta e persona di sexo 
femenino cu yama B. Fransina, kende tin 52 aña di 
edad. 
Dia 5 di augustus ultimo Fransina a biaha pa Boneiro 
cu 1335 gram hennep den su poder. Pero autori- 
dadnan a bin sa y a detene. 
Solamente su casa tabata na altura cu e ta bay Boneiro 
cu e droga. Na momento cu a gar’e, el a declara cu el a 
haci’e puramente pa necesidad di placa. Remarcabel 
ta e hecho cu e acusado no tabat’ey dialuna den sala 
di corte pa duna cuenta y rason, anto tampoco un 
abogado. 
Fiscal mr. Guillano Schoop a trece padilanti cu e 
persona aki ya tin un pasado cu husticia. Fiscal en 
principio a demanda un castigo di prizon di 24 luna 
di cua 12 condicional, pero a cambia e demanda pa 
12 luna di prizon di cua 6 luna condicional. 
Hues mr. G. Verbeek tambe a para keto na e cuestion 
cu droga cu ta haciendo hopi daño na nos comunidad 
ya cu ta fomenta adiccion y crecemento di crimen, 
pues finalmente a condena B. Fransina na e castigo 
di prizon di 12 luna di cua 6 luna condicional. 


30 luna castigo di prizon pa M. 
Martis cu a plak droga na su curpa 


WILLEMSTAD - E ciudadano M. Martis di 56 aña di edad mester 
a presenta den sala di corte dialuna, pero a briya pa su ausencia, 
no tabatin ningun abogado tampoco pa hiba e defensa pe. 
Tabata dia 31 di juli 2022 cu M. Martis, kende ta biba na Hulanda, 
a subi avion rumbo pa cas, pero el a plak na su belnan di pia 
paketenan di cocaina. Autoridadnan a cay ariba y a investig’e 
y bin hay’e culpabel cu faltamento cu e ley di droga. En total 
a registra 1995 gram di cocaina, es decir casi 2 kilogram di e 
droga. 
E acusado a declara na autoridadnan cu e kier a gana un poco 
placa cu su yegada na Hulanda. Fiscal mr. Guillano Schoop, 
repasando tur e detayenan a conclui cu 30 luna castigo di prizon 
incondicional ta loke e acusado aki merece como castigo y ta 
netamente loke e fiscal a demanda y cu hues mr. G. Verbeek a 
bay di acuerdo cune. Su documentonan manera paspoort e por 
pasa tuma na Cabinet di gobernador, pasobra eseynan a keda 
wanta te asina leu. 

Fortaleza Pa Famia 


Locual tur hende mester sa: 
UN mayor no por laga su yiu haci manera e kier, haci 
cosnan robes, y bis’e ta su cuenta, un mayor cu sano 
huicio sa cu e mester disciplina su yiu, pasobra esey ta 
locual Dios a bisa pa tur mayor haci. 


Pasobra un mayor cu no ta disciplina su yiu, no ta stima 
su yiu (Proverbionan 19:18) e ta habri porta di destruc- 
cion pa su yiu su bida, y tambe trece problema den comu- 
nidad. 


Un mayor ta keda responsabel pa su yiu den tur ocasion, 
ora e ta bao di bo dak, bo mester disciplina y coregi, y 
dun’e curashi pa haci cosnan bon den su bida, pasobra 
mayor no t’ey pa trece desanimo, of pone yiu rabia, pero 
mayor t’ey pa trece edificacion, pa medio di bon educa- 
cion di su yiu. 


Ora e yiu bira adulto sea e a casa, of e no ta biba cerca 
bo mas, esey no ta nifica cu e ta keda bandona, semper 
bo conseho y bo oracion, y bo bishita cerca bo yiu mester 
permanece. 


Si un relacion entre mayor y su yiu no ta bon, ta keda 
bunita den bista di Dios si e mayor mester bay cerca su yiu 
y drecha e asunto, no laga bo orguyo causa bo perdida.. 


Pasobra esey ta agradabel den bista di Dios, semper 
tin un luga den curason di mayor pa pordon, pa asina 
husticia di Dios prevalece y pa satanas no coy bentaha. 


No sinta bisa ami no ta mors cu e mucha ey, ta kico e ta 
kere? No haci bo curason duro pa bo mes yiu. 


Sabiduria di Dios ta siña nos cu semper e diabel kier trece 
separacion pa asina e comete su destruccion, laga nos 
tene esey bon na cuenta, y asina garantisa relacion sano 
na tur momento cu nos yiunan. 


Den 2 Timoteo 3:1-9 bijbel ta papia di tempo trabahoso, 
y ta parce cu e tempo aki ta afecta nos hubentud severa- 
mente, awor como mayor nos no por sinta wak y bisa cu 
esaki ta fin di mundo y sinti nos mes indefenso contra 


e situacion, pero conociendo e misericordia y bondad di 
Dios, nos mester haci tur locual ta posibel, pa evita cu 
nos yiu ta cana den scuridad. 


Pero tin un gran berdad cu tur mayor mester tene cuenta 
cu ne, como mayor bo no por apoya maldad: 


Asina cu algo ta sosode cu bo conocemento y bo sa cu e 
ta malo y bo no ta bisa nada , bo ta solidario. 


Si algo pasa y bo ta na altura, y bo ta yuda sconde of 
proteha e asunto bo ta complice. 


Ora algo robes ta sosode y bo stop bo yiunan, y nan no 
kier tende, si bo tin di hinca husticia den e asunto haci’e, 
pasobra te ainda bo tin chens di scapa nan bida, corda cu 
bo no por tin yiu faborito. 


Si algo malo ta tuma luga y bo ta sinta mira, bo ta consenti 
cu maldad. 


Un mayor no por consenti cu inmoralidad, bo mester 
hala atencion ora bo mira cu e principio di Dios ta wordo 
ofendi y Dios su palabra ta wordo rechasa.. 


Un mayor no por consenti cu canamento cu ningun tipo 
di arma, bisando e yiu tin di defende su mes. 


Un mayor no por consenti cu ladronicia y bendemento di 
droga, y tuma placa warda. 


Un mayor no por consenti pa su yiu soltero kibra bida di 
un pareha casa. 


Un mayor no por consenti abuso sexual den su cas y keda 
sin denuncia. 


Como mayor aunke no tin oido, pa bo palabra sigui haci 
oracion constantemente pasobra oracion di mayor por 
trece arepentimento y scapa un yiu su bida for di fierno. 


Sinceramente, Pastor Marcel Balootje 


Mayor stima bo yiu, 
pero no apoya maldad den su bida 

Every life is noted and is cherished, 
and nothing loved is ever lost or perished. 


Mi tin Dios pa wardador, Pues mi n’ tin falta di nada: 
Señor, ta mi wardador Mi’n tin falta di nada 
Den cunucu yen di yerba berde E ta pone mi sosega 
E ta hiba-mi na fuenti awa fresco Pa mi bolbe haña forsa. Salmo 23. 


Cu honda pena y dolor na nos curason, pero gradicido na nos creador nos ta 
participa cu despues di a lucha pa basta tempo cu su salud, pero semper cu su fe’ y 
speransa den Dios, a bai sosega serca su mama y den brasa di nos Creador, mi Casa, 
nos Ruman, Mama, Prima, Tanta, Abuela, Cuña y Amiga stima. 


Sra. Dionisia Filomena 
Giel-Pontilius 
Cariñosamente yama 
“Filomena Mena of Tanchi Mena” 
cu e bunita edad di 79 aña. 


Yiu mayor di Defuntonan: Lodewijk y Maria Pontilius-Britten 


Na nomber di su Esposo stima: Ephraim Giel 


Yiunan: Lucien Giel 
Alvin Giel y Debby Martinez 
Darlene y John Henriquez-Giel 


Mescos cu yiu: 
Angelic y Jean Trimon-Pontilius y famia 


Su nieto stima: Jethal Giel 


Rumannan: 
George ”Tico” y Lucia Pontilius-Paesch y famia 
Beatrice “Bea” Pontilius y famia 
Casildo “Chiel” Pontilius y Fransisca Farro y famia 
Anselmo y Ailyn Pontilius-Croes y famia 
Esmeralda y Erick Croes-Pontilius y famia 
Carmen Pontilius y Yuinan 
†Ronald “Ronnie” Pontilius 
Lourdes y Thomas Wolff-Pontilius y famia 
Stella y John Flemming-Pontilius y famia 
Tanta y Omonan: 
†Johana Britten y Famia 
†Catarina y †Generoso Vrolijk y Famia 
†Clautilda Britten y †Antonio de Cuba y Famia 
†Adela Britten 
Fransisca y Alberto Roga-Britten y famia 
†Reynaldo y †Marcela “Chela” Britten-Webb y Famia 
Sira Britten 


Mama di su nieto: Jenny Gamez y Famia 


Swa y Cuñanan: 
†Luis y Petra Giel-Erasmus y Famia 
†Angela Giel y Famia 
Margarita y †Albino Rasmijn-Giel y Famia 
†Nino y †Anna Giel-Farro y Famia 
†Maria y †Nicky Laclé-Giel y Famia 
Cecilia y Roque Solognier-Giel 
Fortunata y Nai Felicia-Giel y Famia 
Casin y Betty Giel-Erasmus y Famia 
Mena Giel y Famia 
Tica Giel 
Bencho Giel y Famia 
Chefa Giel 
Ruben y Lourdes Giel-Jansen y Famia 
Hubert “Tuss” Giel 


Primo y primanan, comer y compernan, Ihanan, demas famia: Giel, Pontilius, Britten, 
Martinez, Gil, Leest, Tromp, Paesch, Henriquez, Inocencia, Farro, Croes, Oduber, Wolff, 
Flemming, Kelly, Vrolijk, Gamez, Roga, de Cuba, Webb, Rasmijn, Thiel, Ridderstaat, 
Comenencia, Figaroa, Diaz, Josefa, Garzon de de Avila, Tremont, Morales, Barera, 
Marin, Arends, Quevedo, Everon, Branhart, Clark y demas famia 


Ta invita tur famia, bisiña, amistad y conocirnan pa asisti na e acto di entiero cu lo 
tuma lugar diabierna 28 di october 2022 pa 4,or di atardi saliendo for di Misa Santa 
Anna y despues pa Santana Catolico na Noord. 


Tin oportunidad di condoleer y despedi di nos Mena stima for di 2,or den misa. 
Diahuebs 27 di October tin oportunidad pa condoleer famia na Aurora Funeral Home, 
for di 7:00 pa 9:00 pm. 


Lo bay tin un Box disponibel pa esnan cu ta desea embez di flor, pa haci un dunacion 
na Koningin Wilhelmina Kanker Fonds. 


Sobrino(a) nan: 
Egbert Pontilius, Jorge Pontilius y 
famia, Eldrith Henriquez y famia, 
Lionel Henriquez y famia, , Oneida 
Henriquez y famia, Eldrich Pontilius y 
famia, Sergio Pontilius, Aldrick Pontilius 
y famia, Andre Pontilius, Erialda 
Croes, Rachell Oduber y famia, 
Michelle Oduber, Mary-lou Prada- 
Wolff y famia, Nathaly Wolff y famia, 
Ziziane Flemming y famia, Hypert 
Flemming, Howard Flemming y famia, 
Heward Flemming, Zuriah Flemming, 
Antonie Britten y Famia 


Mescos cu sobrina: 
Dorothy Lacle y famia, Suzette Giel, 
Jerelyne Kock-Giel y famia, Erica 
Werleman-Giel y famia, Madeline 
Lacle y famia 


Su ayudante manera un yiu: 
Yecxy Rojas, 


Demas ayudantenan: 
Carola y Zarelda Tremondt, Ita 
Ridderstaat, Lola Geerman, Ernesto 
Pirela 


Amiga manera ruman: 
Frida Maduro y famia. 


Amigo(a)nan di cas: 
Maria Luisa y Ursell Damun-Tromp y 
famia, Marietje y Frans van Vught- 
Winterdaal y famia, Carlos, Martha 
Garzon de de Avila y famia, Kaith 
y Shirley Barnhart y famia, Tricia 
Barnhart-Clark y famia, Jacky Webb 
y famia, Alfonso Tremondt, Teresa 
Semeleer-Figaroa y famia, Glenda 
Arends y famia, Robby y Carmen 
Robles y famia, Felepina Farro y 
famia, Vince y Annie Lal, Alba 
y Agusto Bastidas, Aurora Siera- 
Bautista, Rosana Tirabasi, y demas 
amistadnan cu semper ta rond di dje, 


Mi Dios, Mi Señor, Mi Salbador 
Cu Bo amor infinito tenemi den Bo braza 
Ya no tin scuridad 
Unicamente Bo Luz briyando 
Cu hopi tristesa nos ta participa fayecimento di: 


Sra Vda. Petronilia 
G. Franken- Raven 
Cariñosamente yama 
“Chichi” of “Mama Chichi” 
*18-12-1934 - †20-10-2022 


Mayornan: 
†Helena Rosa Raven & †Johan Jacob Raven 


Na number di su: 
Casa: †Octaviano Franken 


Yiunan: 
Imelda & Edgar Bregita 
Glenda Franken 
Elina Franken 
Edgar Franken 
Vivian Franken 
Adolf & Mildred Franken-Peña 


Nieto(a)nan: Otmar Wever & Gleisy Perez 
Edward Bregita & Juleane Stamper 
Haime van der Biezen & Marisabel Fernandez 
Sharitsa Franken & Glennrick Ridderstap 
Jonathan Bregita & Zanine Kolfin 
Melitza Franken & Carlos B. Quandt 
Gregory Franken & Taidy Vrolijk 
Haydeline Chirino 
Valerie Franken 
Dennely Franken & Nigen Servani 


Bisanieto(a)nan: Andrew, Iverson, Braileng, Thais, Ellize, Jayvyen, Dayvion, 
Yeissibelle, Milan, Randell, Daveney, †Jayli, Zaylee, Daileeny, Ronin 


Rumanan: † Silvia & Frank Lourens & Famia 
Milda & † Bruno Bargues & Famia 
Loginio Raven & Famia 
Judith Raven & Famia 
Melin & Kennedy Chandlers & Famia 
†Alexander Raven & Famia 
Arinda Raven & Famia 
Gilbert & Beverly Raven & Famia 
Lourdes & Robert Krosendijk & Famia 
Astrid Raven & Famia 


Ruman di Criansa: Ligia Desbarida 
Su Iha: Miriam Maduro 
Su mihor amiga: Edith 
Su conocirnan: Di Bingo, Club Kibrahacha & Cas Marie 
Tur su Bon Bisañanan 


Demas famianan: Franken, Raven, Bregita, Janga, Peña, Wever, Chirino 
Perez, Stamper, Fernandez, Ridderstap, Kolfin, Quandt, Vrolijk, Servani, Rosa, 
Bargues, Lourens, Chandler, Gumbs, Jansen, Krosendijk, Rodriguez, Croes, 
Kelly, Paesch, Evertz, Dorotal, Guerrero, Desbarida, Comenencia, Cuhfus. 
Irausquin, Jimenez, Teophile 


Acto di entiero lo tuma lugar diabierna 28 di oktober 2022 di 2’or pa 4’or 
di atardi na Misa La Birgen Fatima na Dakota, despues lo sali pa Santana 
Central na Sabana Basora. 


Adres pa condolencia: Royal Funeral Home diahuebs 27 di oktober 2022 di 7 
or pa 9 or di anochi. 
Ta pidi nos disculpa si den nos tristeza nos por a lubida di menciona nomber 
of fam di famia 
Nos ta lamenta cu despues di entiero nos no ta ricibi bishita di condolencia 
na cas. 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 
Oswald Severiano 
Lampe 
Cariñsamente yama: “Badi” 
*08-11-1937 - †21-10-2022 


Acto di despedida lo wordo 
anuncia despues. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa.” 
Salmo: 23 


Nos ta anuncia fayecimento di: 


Olivia Yolanda 
de Jongh 
*09-07-1943 - †16-10-2022 


Acto di entiero lo wordo anuncia despues. 


The Lord is my shepherd; I shall not want. 
He maketh me to lie down in green pastures: he leadeth me beside 
the still waters. 
He restoreth my soul: he leadeth me in the paths of righteousness for 
his name’s sake. 
Psalm 23 


With great sorrow we announce the passing of: 



Reynaldo Palor 
*23-10-1950 - †20-10-2022 


Date and place of cremation will be announced later 


Gradicimento 


Di profundo di nos curason nos ta gradici tur hende cu di un of otro manera 
a mustra atencion, amor y cariño durante bida, fayecimento y despedida di 
nos querida mama, suegra, wela, ruman, tanta y amiga... 


Maria Leoncita 
van der Ree-Arends 
mihor conoci como “Oncha” 


Boso muestra di atencion ta di hopi aprecio y 
un gran sosten pa nos. Un danki na un y tur cu a 
manda carchi, krans, whatsapp, email y a hasi 
yamada nan telefonico. 
Tambe na Aurora Funeral Home pa cu su bon 
servicio y atencion. 


Alabes nos ta invita pa 3 Santo Sacrificio di misa cual lo tuma lugar na 
Misa Pro-Catedral San Francisco di Asis na Playa 
Diaranson 26 oktober 2022 pa 7’or di anochi 
Diahuebs 27 di oktober 2022 oa 7’or di anochi 
Diabierna 28 oktober 2022 pa 7’or di anochi 


Boso muestra di atenshon tabata un gran Consuelo pa nos. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu inmenso tristeza na nos curason, 
nos ta participa fayecimento di; 
Hipolito van den Berg 
Mihor conoci como: “Poli ” 
* 30-08-1941 † 25-10-2022 


Acto di entiero lo wordo anuncia despues. 


Gradicimento y Invitacion 


Augustin Yarzagaray 
Cariñosamente yama Gustin, 
pa su nietonan stima Papu Y pa su yiunan Pa 


Pa medio di e nota aki, yiunan y nietonan di 
Papa Gustin / Papu kier a gradici tur esnan 
cu na un manera of otro a brinda sosten, 
consuelo y palabranan (mensahenan) di 
forsa na nos famia durante e temponan dificil 
aki cu partida di nos defunto stima. 
Alabes nos kier a tuma e oportunidad aki pa 
gradici personal di hospital cu a yuda nos 
cuid’e den e dianan dificil na final. Nos aprecio pa tur asistencia. 
Na tur cu na un of otro forma a ofrece atencion, cancionannan 
dedica durante momentonan dificil y di despedida den misa di 
nos defunto stima Gustin y tur cu a manda krans cu mensahe di 
atencion na nos famia, masha danki! 


Nos ta tuma e oportunidad aki pa haci un invitacion pa 3 Santo 
Sacrificio di Misa na misa Inmaculada Concepcion na Sta. Cruz: 
Diaranson 26 di october pa 7or di anochi 
Diasabra 29 di october pa 7or di anochi y 
Dialuna 31 di october pa 7or di anochi. 


Cu Dios por duna Papa/Papu Gustin un bunita lugar den su Reino 
y cu e por drumi dushi riba awanan trankil di lama. Papa/Papu bo 
luz di e faro cu bo ta den nos bida, lo keda cendi semper den nos 
curason! 

AWEMainta 
Diaranson, 26 October 2022 


